Shillong, 25 Rymphang: Ka Joint Action Committee (JAC) Against Meghalaya Agrovet ba kynthup ia ka KSU Umsning Circle bad ka RBYWO ka la bitar ia u Executive Member ba peit ia ka tnad Khaii ka KHADC u Bah James Sylliang da kaba kynnoh ba u la leh donborjongu ban ai licence ia ka plot-1 jong katei ka kompani ri syiar kaba don ha Tdoh Umsiang, Mawhati Kon stitwensi. Ka JAC ka la kynnoh ba u EM u la ai license ia katei ka kom peni wat hapdeng ki jingpyrshah na kiba bun balang bad byrthen ban kiew sha iing Kashari halor kane. Ha ka kyrwoh ba la phah da u Chairman ka JAC, Bah P Kylla bad Secretary Bah Ban Kharnaior ki la ong ba ki paidbah ki pyrshah jur ban ai license ia kane ka kompeni hynrei u EM ula leh donbor ban ai licence bad wat ka Executive Committee ruh kam tip halor katei ka jingai licence. Ka JAC, ka pynrem jur ia ka jingleh lyndet u EM marwei khlem ka jingtip ka EC bad la buh jingkylli kaei ka jingiadei jongu bad ka Meghalaya Agrovet. Ka la ong ba shen kan sa leit ban iakynduh markhmat ia u CEM, KHADC ban dawa pyndam noh ia katei ka licence ban ruh ban weng ia ka trade na utei u EM ba mynta.


Shillong, 28 Rymphang: U Finance Secretary ka GNLA u Rakkam D Shira u la lait salit na ki pulit ha ka step sngi saitjai jong ka taiew, katei ka jingjia ka la jia ha ka por ba ki pulit ki la leit ban khynra ha ka jaka kaba utei u heh GNLA u dang ia kynduh ia ka samla jong u. Ki pulit ki la ioh jingtip shaphang ka jingdon u Rakkam ryngkat ka samla jong u ba ki don ha kawei ka ing skul ha ka shnong Nengsangre kaba don ha South Garo Hills bad ha ka step sngi saitjai ki pulit ka Nangalbibra PS ki la leit ban khynra ha katei ka shnong hynrei shuwa ba kin tur sha katei ka ing skul ki dkhot ka GNLAkiba ap pahara ia u heh jong ki -ki la ther kuli sha ki pulit. Katkum ka khubor pulit ki la ong ba ki don hynriew ngut ki dkhot ka GNLA kiba ap pahara ia u Rakkam. Ki pulit ki la ong ba ka jingiather kuli kaba mar kylliang ka la neh kumba 15 minit eiei bad ki la ong ba ki dkhot ka GNLA kiba ap pahara ia u Rakkam ki dei ruh ki dkhot ba kham rangbah jong ka kum u Geloram, Tolang ba ju khot sin u Lala bad u Robi ba ju khot sin kum u Tarzan. Ki pulit ki la kam ba ha katei ka jaka ka don ruh ka kynthei kaba kilasuba ba ka dei ka samla jong u Rakkam. Ha katei ka jingiasiat kam shym la don kano kano ka jingiamynsaw bad ki dkhot ka GNLA ki la ioh ban phet krad, hynrei na katei ka jaka ki pulit ki la ioh kurup ia ki tiar shimet jong u Rakkam ba kynthup ia ka kot Dairi, ka mobile, ki Sim Card, ki shithi dawa pisa, ki muhor ka GNLA, ki kuli na katei ka kamra skul. Ka khubor pulit kala iathuh ruh ba ka la ioh ban kem ar ngut ki snar khaii tiar siat sha ka GNLA bad kitei ki dei kiba la tip kyrteng kum u Rajiv M Sangma (25 snem) na Rangmal Badim bad u Malstone N Sangma ba ju khot sin u Malket (37 snem ) uba dei na ka shnong Upper Chidekgre . Katkum ka jingphla kitei ar ngut ki la ong ba ia ki tiar la pynpoi na Dimapur bad la thied pat da ka GNLA.


Shillong, 28 Rymphang: Mynta ka sngi ki pulit ki la pynlip san tylli ki Bom IED kaba ki lehnoh ki la buh ha kawei ka Primary Skul ha East Garo Hills,kitei ki bom ki dei kiba la buh ha phyllaw jong ka skul Adugre kaba don haWilliamnagar. Ar tylli na kitei ki Bom ki dei kiba la buh ha kawei ka kamra klas, U Bom IED uba khia kumba 20 kilo latep hapoh khyndew ha kawei ka kamra klas ong u GHP Raju,Inspector General of Police. La lap ruh ia ki bom na phyllaw katei ka skul ,ki dei ki bom kiba la pyndait da ki waiar kaba don battery,ki pulit ki la kem ia ki suba lehnoh kiba la pynap ia utei u bom bad uba la shah kem u dei u nongiarap ka GNLA uba la tip kyrteng kum u Enison Ch. Momin, 34 snem karta uba ju khot sin kum u Vodafone na ka shnong Adugre. Ha kine ki sngi la iohi ba ka GNLA ka la pyntriem khlem sangeh ha ri lum Garo haba tang hapoh 4 sngi ka la buh da ki phew tylli ki bom IED ha kylleng ki jaka ka ri Lum Garo.


Shillong, 28 Rymphang: Ka CSWO ka la kam ba katkum ka jingtip ba la ioh da ka ain wad jingtip (RTI), ka Committee on Man Power Mapping ka MeECL (Megha laya Energy Corporation Limited) kala pan jingmut na u Attorney General ka sorkar ban pyndam noh ia ki kyrteng jong kito ki briew ba la mih kyrteng ban ioh kam Jugali. Katkum ka jingpynlait kyrwoh ka president ka CSWO Kong Agnes Kharshiing, ka MeECL ka la pynmih jingpynbna ban thung kam Jugali ha ka 15 tarik Jylliew 2011 bad ia ka interbiw la pynlong ha u bnai Nailar bad Nailur 2012 bad ka result ym pat pynmih haduh mynta. Haduh mynta, kim pat pynmih ia ka result watla ki don 306 tylli ki kam bal ait haduh u snem 2011 , la ong ka CSWO. Ka CSWO ka la ong ba ki shnong nongkyndong ki donkam bha ban don ki jugali ban shna ia ka ding haba ka thut bad kiwei ki kam. Hynrei ka jingthmu ka sorkar ban pyndam noh wat hadien ba la ialeh ia ka eksamin, ka long ka jingpyndik bad leh tohmet ia kiba aplai ia kane ka kam, kaba long kum ka jingthok. Lada ki sngew bym don pisa, ki la dei ban nym pynmih jingbna , la ong ka CSWO bad bynrap ki don Ki don ruh ki Casual Jugali haduh 649 bad na kine 319 ngut ki dei ki Regular Jugalis. Ka CSWO ka la ong ba katkum ka jubab na u PIO, ka jingbym lah ban pynmih ia ka result dei namar bym don pisa. Hynrei ha ka por ba pynlong ia ka interbiw, don ki Casual Jugali kiba ioh TD/DA ruh bad don bym ioh. Namar ba ka MeECL ka dei trai da ka sorkar, ka CSWO ka dawa ba dei ban pynshitom pyrshah ia ki ophisar kiba shim iakane ka rai ban khot thungkam khlem iaid ia ki kyndon ba dei ban leh. Ka seng kala ong ba ki don shibun bah ki samla kiba khlem kam khlem jam ha kine ki sngi kiba aplai da ka jingkyrmen ban ioh kam hynrei mynta kin long langknia ei lada pynduh noh ia kaei kaba ki la dep ialeh iaka eksamin. Katkum ka jingtip ba la ioh da ka CSWO, ki don 5328 tylli ki shnong ha Meghalaya kiba la ioh ding haduh 30 tarik Nailur, 2015.


Shillong, 06 Nohprah: Ka Sengbah Ki Nongshat Nongkhein Hynniewtrep Hynniew-skum ka pynsngew sha kito kiba thang ia kane ka ing leh Niam ba kin wan ban phla noh ia la ka jong ka jingleh bakla jongki ha ka 9 tarik Nohprah ha ka por 2 PM janmiet ha iing seng ha Baniun. Ka iing leh niam ka Sengbah ka la shah thang ha ki runar ha ka janmiet sngi Baar kaba la kylla dpei namar ba la shna ia ka tang da ki dieng bad ki siej nalor ki tiar ba la buh ha ka, ki la ingkhong lut khait. Ka Sengbah ka sngewsih halor ka jingshah thang ka iing leh niam ha Baniun ha ka 5 tarik Nohprah. Namar ba ka long briew ka bym biang bad bun sa tang ki jingduna suda bad ka Sengbah ka kren shai sha kito kiba thang ia ka iing leh niam kin wan ban panmab noh ia la ka jingbakla ha katei ka tarik bad ka por ba la buh. Bad lada kim wan ha katei ka sngi ba la buh kin kit khlieh hi dalade , la ong ka kyrwoh mynta ka sngi na u Bah JL Hynniewta u secretary ka Ka Sengbah Ki Nongshat Nongkhein Hynniewtrep Hynniewskum.


Shillong, 6 Nohprah: U Dr.Mukul Sangma myntri rangbah ka jylla u la ong ba ka jingslem ban pyntyllun ia ki kam pynroi ha kane ka jylla ka dei namarba ki la bun palat ki jingiakhih bad ka jingslem ban tei ia ka Shillong Medical College ruh ka dei na katei hi ka daw ba bun ki jingiakhih kum ka ILP bad kiwei. Naduh ba nga shimti kum u nongialam ia ka jylla, la bun sa tang ki jingiakhih, ka sdang naduh ka jingjia ha Langpih kaba la iap briew, bud sa ka jingpyntriem na ka GNLA, mih ka jingiakynad hapdeng ki Garo bad Rabha, mih sa ka jingiakhih ILP, kine baroh ngi la dep ban pynbeit hynrei dang don pat kiba dang kwah khyllie biang u la ong. Ha katei ka jingialang buh mawnongrim ban plie ia ka Shillong Medical College on PPP Mode ha Reid Chest Hospital, Mawbah la donlang ki myntri sorkar ba kynthup ia ka kong Ampareen Lyngdoh, u bah Ronnie V Lyngdoh. Na ki jingpynkhreh pynkhrum bad ki jingthoh kiba wah la iohi ba la khot ia u MLA katei ka thainn u bah Paul Lyngdoh hynrei um shym la wan poi satia sha katei ka jingialang. Ia katei ka jaka pule doktor yn ia treilang hapdeng ka sorkar jylla bad ka KPC Medical College na Kolkata. Haba kren kum u kongsan ha katei ka sngi u Dr.Mukul u la ong ba donkam haduh 6 tylli ki Medical kolej ha kane ka jylla ban pyndap pynbiang ia ka jingdonkam ki samla bad u la ong ba manla u snem ki don bun bun ngut ki samla pule ba kwah pule doktor hynrei ym don jaka ia ki. Dei na katei ka daw ba ngam sngewiahap ban peit shilliang ha ka thungkam thungjam ban peit tang ia ki Bonded, ngi peit ruh ia ki Non Bonded namar ka jingkylla Non Bonded jong ki ka dei na ka daw jong ngi hi ba ngim don jaka pule ia ki, ngi sngewnguh toi ia ki kmie ki kpa jong ki ba ki la pynlut pisa nalade ban phah pule ia ki ong u Dr.Mukul. Shuh shuh u la ong ba ha ka por ba u dang shu jop elekshon nyngkong ha u snem 1993 u la kren ba donkam ban wanrah ia ka Medical College ha ka jylla, Hynrei baroh baroh ki rkhie bein ia nga , ki ong une u Mukul u la biej namarba lada don Medical College la ka jong ngin duh noh ia ki Quata sorkar, nga ong ia ki ba kam don jingmut kata ka Quata ban phah ia ki khun jong ngi shabar, ngim dei than ban pyrkhat tang ia ki samla pule doktor hynrei ngi dei ban pyrkhat ia ki paidbah ba pang, ka jingioh jingmyntoi ha ka ioh ka kot, peit mynta ha NEIGRHIMS ym dei tang India kiba wan phah sumar hynrei nabar ri, ki briew jong ngi hangne ki ioh kamai u la ong.


Shillong, 07 Nohprah: Ka NPP ka la pyrshah bad pynrem ia ka sorkar ba ialam da u Dr. Mukul Sangma kaba la pynbna ia ka 28 bad 29 tarik Nohprah kum ka sngi trei ia baroh ki shakri sorkar. Ka Khrismas bad ka Snem thymmai ka dei ka por ha Meghalaya ia ki longing ban ialum ialang ban iakynduh ban rakhe ia ka sngi kha jong u Jisu Khrist , la ong u James haba pynlait khubor mynta ka sngi. U la ong ba ka jingleh jong u Dr. Mukul Sangma, ka kren ia ka jinglong atlukhi bad bym pyrkhat ia ki nongtrei sorkar. Ka jingphah wan trei ha kine ki sngi ka long kumban pynsuk na ka bynta ban ioh buh mawnongrim kham bun da u Dr. Mukul Sangma , u la ong. Ka NPP ka pynrem jur ia kane bad u Dr. Mukul Sangma u dei ban weng noh ia kane ka jingpynbna da kaba ai shuti noh ha kitei ki sngi, u la ong u James.


Shillong, 7 Nohprah: Ka Central Election Committee (CEC) jong ka People s Democratic Front (PDF) kaba la long mynta ka sngi ka la pyllait ia ki kyrteng jong ki kyrtong jong ka ha ka thup kaba -ar. Ki kyrtong kiba ka PDF ka la pyllait mynta ka sngi ki long u ba hArbinus Lyngdoh (MDC) na Umroi konstitwensi, u bah James Ban Basaiawmoit (MDC) na Pynthorum-khrah konstitwensi, u bah Highlander Kharmalki na Mawryngkneng konstitwensi, ka kong Sarita Lyngdoh na Mawlai, Judah J.M Wahlang na Sohiong, Leston Wanswett na Shella, Councellor S Wahlang na Mairang bad u bah Synranlang Nongshlong na Rambrai-Jyrngam.


Shillong, 7 Nohprah: Ha ka sngi lyng khuh sngi iap ba 23 jong u President barim ka KSU u bah Bull Lyngdoh, u kni rangbah jong u, u bah Manbha Mastor Sing Lyngdoh Nongkynrih, u la iathuh ba ha ka por ba u la khlad noh na kane ka sla pyrthei u Bull u dang don ha ka rta kaba 31 snem bad lada dei ba u dang im mynta ruh u dang 54 snem karta bad u dang lah ban shakri ia ka jaitbynriew. Tang ha ka rta kaba 31 snem u la khlad noh, da dei ba u dang im u dang 54 snem karta ong u kni jong u Bull uba la don mynta 73 snem karta. U bah Manbha u la ong ba ha ka por ba u Bull u long kum u nongialam jong ka KSU, u dei u briew uba beit bad uba shlur bad um ju tieng ju riej iano iano ruh haba u mut ban pynlong jingiakhih bad um ju ngop ha ki jingshah pynbiej ne ki jingthmu ka sorkar ban thied ia u. U la iathuh ba u dei ruh u briew uba khlain hynrei u la troin hadien ba ka sorkar ka la pynryngkar da kaba set phatok ia u ha Silchar, Marsien shah set ha Silchar u la troin, ngam tip shuh ki leh kumno, ka jingmut jingpyrkhat jong u ruh ka la ktah, ka jingim jong u ka la kylla bad shen u la khlad noh ong u bah Manbha. U la iathuh ba u Bull u don tang 2 ngut shipara, u dei uba nyngkong bad i don sa i para kynthei jong u bad itei ruh i donlang ha ka jingialang kynmaw burom ia u ba la pynlong da ka KSU bad ka HYC. U Bull Lyngdoh u la iakhun ha ka elekshon shiteng samoi na Laitumkhrah-Malki konstitwensi ha u snem 1990 bad u la jop bad u la long ruh u myntri sorkar uba peit ia ka kam ain ka sorkar jylla hynrei hadien ba la kut ka samoi treikam u khlem ia leh elekshon shuh bad dei ha u snem 1994 ba u la khlad noh, iathuh u kni jong u. Haba kylli shaphang ka jinglong jingman jong ka jylla ha ka por ba u Bull u dang bat kum u President ka KSU u bah Manbha u la ong Tang ki jingiakhih beit, man ka sngi ki jingiakhih, nga pyrshah bha ia u ba u iakhih namar ba ialade nga trei hapoh ophis u DGP, ngi sah la ka jong ka ing , ki pulit ki wan wad beit ia u hynrei kim ju pyndik pat ia kiba haing ha katei ka por ong u bah Manbha.


Shillong, 08 Nohprah: U MLA ka Ranikor u Martin M Danggo u la pynkyndit ia kiba bun haba u iathuh ba ha ka por ba u ialeh ia ka elekshon ha u snem 1998, um shym la jied ialade, hynrei u thep ia ka vote ha u Bah Probin K Raswai. Haba shim bynta ha ka jingkynmaw ia ki nongialam ka jylla bad ka ri, kiba la khlad mynta ka sngi hapoh ka iing dorbar u Martin u la ong, Ha u snem 1998, haba nga iakhun nyngkong kum u kyrtong ka seng PDM, nga khlem thep ia ka vote sha ialade hynrei nga thep sha u Bah Probin K Raswai . U la ong biang, Ka daw ka long ba naduh ba u shimti ban long kum u BDO ka Ranikor hadien ba u pyndep ia ka MCS, u bah Probin u dei u MLA bad myntri sorkar, ha kaba u la leh shibun ki kam pynroi ia ka thain . U la ong shuh shuh, U Bah Probin u dei ba haiing bad nga namar ba u shong kha bad ka para ka bakha jong nga na shnong Khonjoy, bad ngam kwah ban iakhun pyrshah ia u ha ka elekshon . Hynrei u la iathuh ba ka daw kaba la pynlong ia u ban mih madan sha ka elekshon ha utei u snem, ka dei namar ba u la shah pynbor ha ki paidbah kiba la kynnoh ba u lada um iakhun ia ka elekshon, ka mut ba u la don ka jingiasylla lang bad u Bah Probin. Ngam kwah ban iakhun ia ka elekshon pyrshah ia u Bah Probin, hynrei ki paidbah ki la pynbor bad kynnoh ia nga ba iasylla lada ngam ialeh ia ka elekshon bad ka la pynlong ia nga ban iakhun bad nga jop tang 126 vote ha u snem 1998 , la ong u Martin. Ha kajuh ka por u la pynpaw ruh ia ka jingsngew jingbitar hadien ba u la jop ha u snem 1998, ha kaba ma u lem bad u Bah Elston Kharkongkor bad u Cyprian Sangma kiba dei ki MLA ka PDM ha katei ka snem, ki la shah rahbor tang namar ba la wanrah ia ka jingpynkylla sorkar. Ngi ki MLA ba dang shu jop, ngi la sngew bitar ia ka jinglong ha katei ka por ha kaba ngi la shah rahbor ban thaw sorkar bad ha utei u snem ngi la ioh haduh 6 tylli ki sorkar tang hapoh san snem , la ong u Martin. U la ong ba u la leit iakren bad u Lamphang ka iing dorbar ha katei ka por, u Bah EK Mawlong ba lada ka long ka sain pyrthei kumne, la sngew thaint ban ia long MLA bad ka bha ban risain noh bad ka kham suk ban long nonghikai skul, ban shu iarap ia ki paidbah. Nga la ong ia u Bah EK Mawlong ba ngan risain noh ia ka jinglong MLA namar ba ka la pynngiah ia ka jingkylla sorkar bad ka jingrah bor hynrei u Bah EK Mawlong u la ong ia ngi, Phi ba dang thymmai sngew bha ban long jai jai bad iai shah , la ong u Martin.


Nongstoin , 10 Nohprah: U lum Mawphanlur u dei u wei na ki lum u ba don ha syndah bad u lum Mawthadraishan bad u tei u lum u dei ruh u wei na ki lum hapoh ka West Khasi hills District, u bala bna nam bha namar ka jingjrong bad jingitynnad ka jong u ia kaba u la lah ruh ban khring ia shibun ki nongwan jngohkai pyrthei na kylleng ban wan peit ia ka jingitynnad jong u. Shuh shuh kaba kham pynitynnad shuh shuh ia u tei u lum ka long ba ha kliar jong u la don ruh ar tylli ki pung um kiba itynnad bha bad kitei ki pung um kim ju sngat la lyiur ne tlang bad lah ruh ban ong ba u tei u lum u dei ruh ka tyllong ban bsa um sha kiba bun tylli ki shnong kiba don hapoh jong u tei u lum kata ki shnong kiba hap hapoh ka Mawthadraishan C&RD Block. Watla u tei u lum u dei ka tyllong ban bsa um sha kiba bun tylli ki shnong kiba marjan hynrei kaba sngewphyla ka long ba ki nongshong shnong ha jrong jong u tei u lum ki ju mad ia ka jingkyrduh um kaba shyrkhei khamtam ha aiom tyrkhong ha kaba ki hap ruh ban leit wad um na ki jaka kiba kham pajih na ki shnong bad hap ruh ban iaid da ki bun bun kynta. Kumta ban wad ia ki lad ki lynti halor kumno ban pyllait ia ki nongshong shnong ha jrong jong u tei u lum ban lait na ka jingkyrduh um kaba shyrkhei na ka liang jong ka Meghalaya Basin Development Authority ha ryngkat ka jingiatreilang jong ka GIZ na Germany, NEPeD Nagaland bad ka Meghalaya State Council of Science, Technology & Environment (SCSTE), lem bad ki bor pyniaid District jong ka WKHD ha ka 6 tarik mynta u bnai kila lah ban pynioh ia ka Hydraulic Ram Pump halor jong u tei u lum. Katei ka kor Hydraulic Ram Pump la pyntrei da ki nongshong shnong jong ka shnong Mawphanlur lyngba ka skhim 100 sngi bad katei ka Hydraulic Ram Pump kadei ka kor ksam um ka ban pynmih um na trai khyndew bad ia katei ka kor ym donkam bording ilektrik hynrei tang da ka bor mariang (Gravity) kala lah ban treikam. Ka jingtreikam jong katei ka Hydraulic Ram Pump kala pynkyndit ia kiba bun ki paidbah namar ba katei ka kor tan um ka lah ban pynmih ia ka um kumba 27 litar ha ka 1 minit kata na ka jingjylliew kaba 230 phut tang da ka bor mariang khlem da pyndonkam ding ilektrik ei ei ruh em. Ha ka sngi plie ia katei ka Hydraulic Ram Pump la iadon ryngkat lang u Deputy Commissioner ka West Khasi Hills District, u Arun Kumar Kembhavi, u BDO ka Mawthadraishan C&RD Block u bah L. Diengdoh bad kiwei kiwei bad nalor kitei ki heh ophisar sorkar na ka tnad treikam bapher bapher jong ka District la iadon ryngkat lang ruh ki heh ophisar na Sikkim bad Mizoram ban sakhi ia ka jingpyntreikam ia katei ka projek. U Deputy Commissioner of West Khasi Hills, Arunkumar Kembhavi IAS, u la ong ba Na ka liang jong ka ophis kala jied ruh ia ki katto katne tylli ki shong hapoh ka District kiba mad ia ka jingkyrduh um khnang ba un lah ban pyndonkam noh da kum kitei ki kor khamtam ha ki aiom tyrkhong um .


Shillong, 11 Nohprah: U President ka BJP u bah Shibun Lyngdoh u la ong ba ka BJP kan nym pynbna lypa ia u briew ban shimti ia ka shuti Myntri Rangbah ha kane ka jylla, hynrei kan sa rai hadien ba la dep ka elekshon. Haba kren mynta ka sngi, u bah Shibun u la ong, Ka BJP kam nym buh kyrtong Myntri Rangbah lypa ha kane ka jylla namar ba hangne dang long thymmai bad kan sa jied ia uba biang tam hadien ka elekshon . Haba kylli shaphang ka jingwan u Myntri Rangbahduh ka ri u Narendra Modi ha ka 16 tarik mynta u bnai, u Bah Shibun u la ong ba ka jingwan jong u Myntri Rangbahduh ka ri kan don shibun kiei kiei kiba u lah ban pynbna ia ka jylla Meghalaya namar ba ka dei kawei ka jylla kaba dang sahdien bha haba ianujor bad kiwei ki jylla jong ka ri. Ka jingwan jong u Myntri Rangbah kan don shibun kiei kiei kiba u pyrkhat ia ka jylla jong ngi ki nongshong shnong ka Meghalaya. Kan don eiei na ka bynta ka jylla , la ong u bah Shibun. U la ong ba ka BJP ka kwah ba ki nongialam kin wan man ka por sha ka jylla namar ba katkum ka jingong u Myntri Rangbahduh haba ianujor bad kiwei ki jylla ha ka ri, ka bynta ka dong mihngi kam long kaba iaryngkat kyrdan ha ka roi ka par kumba long sha kiwei ki jylla ka ri India. Kum ka party ngi long kiba thymmai ha kane ka jylla bad ka BJP ka sngew ba kito ki briew kiba kwah ia ka jingkylla ki wan ban iasoh bad ka , u la ong. U la ong ba ka BJP ka kwah ban wanrah ia ka roi ka par bad ki paidbah ki dei ban sngewthuh ba ka thong jongka ka long tang ia ka roi ka par bad ym da kumwei pat. Ka jingwan ki briew sha ka BJP ka mut ba ki kwah ia ka jingkylla , u la ong. Haba kylli shaphang ka jingkynnoh ba ka BJP ka la leh thok ia ki mashin thep vote (EVM) khnang ba ki vote kiba thep kin leit lut sha ka, u Bah Shibun u la ong, Ka jingkynnoh ia ka EVM ka dei tang ka jingkynnoh khlem nongrim. Haba ka AAP ka jop ki ong ka bha ka EVM, haba ka Congress ka jop ha Punjab ki ong ki EVM ki bha hynrei haba jop ka BJP ki ong ba ki EVM ki sniew .


Shillong, 11 Nohprah: Ki nongialam ka BJP ki la iathuh ba hadien ka jingwan u myntri rangbah duh ka ri u Narendra Modi ha nongbah Shillong katei ka seng kan khih radbah ha kane ka jylla ban pynkhreh ia ka elekshon MLA 2018. Katkum ka jingiathuh kitei ki nongialam ki la ong ba hadien ka jingwan u Modi ka BJP kan pyllait ruh ia ka kyrteng ki kyrtong jong ka ha ki konstitwensi bapher bapher. La iathuh ruh ba dang ha kine ki khyndiat sngi ha ka por ba u General Secretary ka BJP u Ram Madhav u la wan sha kane ka jylla ki la don katto katne ngut ki MLA na kane ka jylla kiba la leit ban ia kynduh ia u bad la ong ba ki don haduh 5 ngut ki MLA kiba la pynthikna ba kin ia khun na katei ka seng ha u 2018. Haduh mynta ki nongialam ka BJP kim pat kwah ban pyllait ia ka kyrteng jong kitei ki MLA. Lah ban kdew ba la shisnem mynta ki heh BJP na Delhi ki la wan khah khah sha nongbah Shillong bad ki la leit ruh ha kylleng ki konstitwensi. Unongaiktien katei ka seng u Nalin Kohli u dei uwei na ki nongialam uba ju poi khah khah sha kane ka jylla, nangta la iohi ba ki myntri sorkar pdeng kum u Kiren Rijiju, u Alphons ki ju poi khah khah sha Shillong bad ha ka 16 tarik mynta u bnai katei ka seng kan wanrah syndon da u Modi. La iathuh ba shuwa ban poi ka elekshon ka BJP ka don jingmut ban wan ialam ia u Modi kumba saw sien ba un kren paidbah ha ki bynta bapher jong ka jylla.


Shillong, 11 Nohprah: U MLA ka Congress na Pynthor u Bah Alexander L Hek u la kren artatien ba un dang iakhun biang na ka party ha kane ka kynti bad kumba ka paw u lah ban iakhun na kawei pat ka seng, tangba kan shong ha ka rai jong ki nongkyrshan. Haba kren mynta ka sngi sha ki nongthoh khubor, u Bah Alexander u la ong ba haduh mynta um pat rai na kano kano ka party ban iakhun namar ba u hap ban iasyllok shwa bad ki nongkyrshan jongu. Ngam pat lah ban rai ia mynta namar ba nga hap ban iasyllok shwa bad ki nongialam bad ki nong-kyrshan jong nga ha ka konsti-twensi , la ong u bah Alexander. U Bah Alexander u dei u MLA ba la jop na ka BJP ha ki snem ba la dep shwa ba un iasoh noh bad ka Congress hashwa ka elekshon MLA ha u snem 2013. Ngam lah ban leit sha kano kano ka party haduh ba ngan ioh shwa ia ka rai na ki paidbah ka konstitwensi jong nga , la bynrap u bah Alexander haba twad jingmut la un dang iakhun biang ne em na ka Congress. Hynrei ha kajuh ka por u la ai ksai ba ka NPP ka lah ban jop kham bun ki MLA ha kane ka kynti ban ia kaba la dep. Haba kylli la un iakhun noh na ka NPP ne kumno, u bah Alexander u la ong, Nga sngew ba ka NPP kan jop kham bun ki MLA ha kane ka kynti ban ia ka elekshon kaba la dep . U la ong ba ia ka elekshon ym lah ban khein sting namar ba ka elekshon ka dei ka jingiakhun bad ka donkam ia ka jingtrei shitom, wat la u la jop bunsien ruh na ka Pynthor. Haba twad jingmut halor ka Congress, u Bah Alexander u la ong ba ka Congress kan nym wan shuh ha ka bor ha kane ka elekshon ban wan namar ba kan sa don beit ka jingpharia hapdeng ki seng sain pyrthei. Ka Congress kan nym wan shuh ha ka bor hadien ka elekshon hynrei ka jingjop jong ki party kan sa pharia hapdeng bun , u la ong. Kumba la paw, u Bah Alexander u lah ban iakhun biang na ka BJP ha kane ka elekshon ba mynta hadien ba u la phet noh na ka ha kine ki san snem ba la dep.


Nongpoh, 12 Nohprah: U Krishan Pal Gurjar, myntri ka sorkar pdeng bad uba dei peit ia ka Ministry of Social Justice & Empowerment, mynta ka sngi u la wan ban pyllait paidbah ia kawei na ki skim kaba dei ruh kawei na ki skim kaba ai jingiarap kyrpang ia ki riew tymmen kaba la tip kum ka Rashtriya Vayoshri Yojana (RVY) ha Madan NSCA, Pahamsyiem, Ri Bhoi. Ha kaba pyllait paidbah ia katei ka skim ia ki riew tymmen, da ka jingdon u Dr C. Lyngdoh, Myntri ka tnat PHE ka sorkar jylla kum u symbud kongsan, ki heh ophisar sorkar kiba kynthup ia u Bah H. Marwein, IAS, Addl. Chief Secretary ka sorkar jylla, ka Kong C. Kharkongngor, Commissioner of Persons with Disabilities, u D.R Sarin Chairman & Managing Director ALIMCO, ka Kong D. Phawa ADC Ri Bhoi, ki riew tymmen na ki dong bapher ka Ri Bhoi lem bad kiwei kiwei. Khyndiat kum ban shu pynpaw hangne, katei ka skim kaba la pyllait paidbah mynta ka sngi ha Nongpoh, ka dei ka skim kaba ka sorkar pdeng ka la thaw kyrpang na ka bynta ban iarap ia kito ki riew tymmen, kiba don jingduna bad kata ka long naduh kiba don jingshitom ha ki Skhor, ki bniat, ki khmat bad ia kito ki bym lah ban iaid ban ieng. Ha kaba sdang jong ka jingpyllait paidbah ia kane ka skim, ki la don haduh kumba 1027 ki riew tymmen kiba la ioh jingmyntoi, ha kaba ki la ioh ia ki tiar ban iaid ban ieng, ki iit khmat, ki tiar ia kiba la duna ka jingiohsngew lem bad kiwei kiwei bad haba khein ia kine ki tiar kiba la sam ha kane ka sngi ka la kot sha ka T. 69.32 Lak.


Shillong, 12 Nohprah: Ki nonghikai SSA hapoh ka Jylla hapoh ka lama ka Meghalaya SSA School Teachers Association (MSSASTA) ki la bitar jur ia kane ka sorkar MUA-II ba ialam ka Congress bad ki la kynnoh ba ka la leh bein ia ki, ha kaba ka khlem pynlait ia ka tulop haduh san bnai mynta. Mynta ka sngi ki la pynbna syndon ia ka sienjam ba lada ka sorkar kam pynlait noh iaka tulop kaba san bnai bad ka arrear kaba sah phra bnai jongki shwa ka 20 tarik mynta u bnai, kim banse ban leit kiew noh sha ka Kashari ban dawa ia ka hok jongki. Kine ki nonghikai kiba la pynlong ia ka jingiaid paidbah naduh madan Nongthymmai sha phyllaw ka Additional Secretariat, ki la ai por khadduh ia kane ka sorkar jong u Dr Mukul Sangma ba kan pynlait noh ia ka tulop jongki bad lada kam pyllait, kim banse ban leit tied jingkhang noh sha ka Meghalaya High Court. Lada ka sorkar kam pynlait noh ia ka tulop, ngin sa leit ban ujor da ka PIL ha ka Kashari , la ong u president ka MSSASTA u Bah Aristotle Rymbai bad u la bynrap, Ba ki paidbah ki dei ban kyntait ia ka seng Congress ha ka elekshon ban wan . Ka arrear ba phra bnai ka dei jong ka snem mang tyngka 2016-17, kaba dang sah naduh ka 1 tarik Naitung 2016 haduh ka 28 tarik Rymphang 2017 bad saw bnai ka tulop naduh u Nailar haduh u Naiwieng mynta u snem na ka bynta ki 12481 ngut ki nonghikai SSA. Ki nonghikai kiba wan na kylleng ki jaka ka jylla, ki la rah ruh da ki plakad ryngkat ki jingthoh ban pynrem ia ka sorkar. U president ka MSSASTA u la ong ba ka Synjuk ka mih madan ka dei hadien ba ka jingbuh por ka la kut khlem ioh jubab eiei na ka sorkar. U la ong ba ka seng ka la thoh ban iakynduh ia u myntri rangbah, Dr Mukul Sangma ban iakren halor katei ka bynta, hynrei u khlem jubab. Kumta ki nonghikai SSA hapoh ka Jylla ki la hap ia mih ryntih ban dawa ia ka hok jongki. Kine ki nonghikai ki la iashong ha Additional Secretariat Parking Lot naduh ka por 11 baje mynstep haduh 2:30 janmiet.


Shillong, 12 Nohprah: Shah kem U President ka KSU Umiam Circle, na ka mat jong ka lynti rel. Ka KSU, ka dawa ban pyllait noh mardor bad ka byrthen ruh, ba lada ka sorkar kam pyllait bad lada bthei ka jing ia kynad, ka sorkar ka hap shim ia ka jingkitkhlieh. Ka Khasi Students Union (KSU), ka shim ba katei ka dei ka jingleh donbor bad shet shukor, da kaba kem ia u samla Steven Kharkrang,President KSU Umiam Circle, ha kaba ia dei bad ka mat jong ka lynti rel. Ka KSU, ka pynkynmaw ia ka sorkar, ba hadien ka jingiakynduh lang jong ka bad ki nongialam sengbhalang ha ka 19tarik Naitung 2017, ka la mih na katei ka jingialang, ha kaba ka sorkar ka la shim ia ka rai ban phah sangeh noh ia ka jingpyntrei ia ka lynti rel ha Byrnihat bad kumjuh ruh ka seng ka la sangeh lut ki jingthmu ban pynlong jingiakhih wat lada haduh 32 ngut ki dkhot ka seng ki la shah kem. Hynrei kane ka jingkem kynsan biang ia u dkhot jong ka seng na North Khasi Hills, ka pynpaw ba ka sorkar ka thmu ban thom beit da ka bor ia ki dkhot ka seng, haba ki dawa ia kano kano ka hok jong ka Jaidbynriew Khasi. Kane ka pyni shai ba ka sorkar kam don jingkitkhlieh na ka bynta ka Jaidbynriew Khasi bad lada ka sorkar kam don kum kata ka jingkitkhlieh ka seng kam banse ban pyni da ki kam kiba har rukom ban iada ia ka hok longtrai u Khasi Khara. Ka seng kan nym shong kli kti da leilei ruh em halor kane ka jingjia bad lada bthei kano kano ka jingiakynad ha kine ki sngi ki ban wan, ka sorkar ka hap ban shim ia ka jingkitkhlieh. Kum shi bynta ka seng ka sngew thamula ba balei ka sorkar ka shim khia ban thwet bad thep along beit tang ia ki dkhot ka seng kiba mih ban iada ia ka Jaidbynriew, katba kam shim khia ban kem ia ki nongkhaii droks kiba ha khlieh duh, balei kam lah ban kem ia kito ki kiba tuh na khmat ki banks bad ATMs? Ka khubor kaba khatduh jong ka seng sha ka sorkar ka long ba ka dei ban pynlait noh mardor ia une u samla bad ban sangeh noh shi syndon ia ki jingthom bor pyrshah ia ki dkhot jong ka seng, lym kumta ka seng kam banse ban pyrkhat da kumwei pat. Ki lad khubor ki iathuh ba la kem ia U Bah Steven, da ki pulit mynta ka sngi, katba u dang don ha surok bah ha Umiam. Mynta U bah Steven, u don ha kti jong ki pulit ha Nongpoh.


Shillong, 14 Nohprah: U MP ka Shillong u ma Vincent Pala u la pyllait paidbah mynta ia ka sngi ia ka kot ba la thoh da u bah Bindo Mathew Lanong (u nongmihkhmat paidbah uba dei ruh u nongiasaid ai ). Katei ka kot ka dei kaba bah Bindo u la pynkylla Khasi ia ka 6th Schedule kaba la thoh ha ka ktien phareng bad ia katei ka kot u la ai kyrteng Bynrap ba Hynriew . Katei ka dei ka kot kaba ar kaba u bah Bindo u la thoh hadien ka Ka kmie ki Rangli (Mother Teresa) . Ia katei ka kot la pyllait paidbah ha ka jingialang kaba la long mynta ka nohphai sngi ha Assam Kristi Kendra, Shillong. Ha katei ka jingialang nalor u kongsan ( Pala) la don ruh u CEM ka KHADC u bah Pynshngain N Syiem, u President ka Synjuk Ki Nongsynshar Shnong ka Bri u Hynniewtrep u Dr.Werlok Kharshiing, u VC barim ka Martin Luther u bah R.G Lyngdoh, ki nongthoh kot na ka Khasi Author Society, ki nongsynshar shnong bad kiwei pat kiba dei na ka skulbah NEHU. Shuwa ba u kongsan un pyllait paidbah ia katei ka kot ki la don katto katne ngut ki nongkren. U bah Pynshngain N Syiem u la pynpaw ka jingsngewlehrai , haba u wan sha katei ka jingialang ban pyllait ia ka kot ba u bah Bindo u la pynkylla Khasi ia ka 6th Schedule bad u la ong ba ha ka jingshisha dei ka kamram jong ka District Council ban leh ia katei ka bynta hynrei kam shym la lah ban leh, u la ai khublei ia u bah Bindo uba la shim ia katei ka bynta bakhraw ban noh synniang ha ka jaitbynriew. U Dr.Werlok Kharshiing u la ong katei ka kot ba u bah Bindo u la thoh ka long kum Bible jong ki Khasi naba ka dei kaba la thoh shaphang ka 6th Schedule. Ka 6th Schedule ka long kum ka bible jong ki Khasi, lada kane kam don ha ki 50 snem ki ban wan kane ka jaitbynriew kan jah noh, ki nongmihkhmat ki bym don jingtip ia ka 6th Schedule kim dei shuh hi ruh ba kin long nongmihkhmat u la ong. U la ong ba u bah Bindo u la ioh ban thoh ia kane ka kot namar ka jingioh por kylluid jong u na ka jingrem elekshon hynrei ka jingrem elekshon jong u pat ka dei ka jingkyrkhu ba la ioh ia kane ka kot. U bah Bindo haba kren shaphang katei ka kot kaba u la thoh u la ong ba ka jingiohlad jong u ban pyndep ia katei ka kot khaw-ot (u ong khaw -ot namarba um shym la lah ban pynmih ia ka watla u la don jingthmu ban pynmih myn shem snem) ka dei namar ka jingai shuti u paidbah ia u (rem elekshon). U la ong ba ha ka por ba u dang long kum u CEM ki Syiem na ki hima bapher ki la kyrpad ban pynkylla sha ka Khasi, namar ba kim sngewthuh bha bad um shym la lah ha katei ka por bad dei tad mynta ba ka la urlong. Ki syiem ki ia ong ngi la pule katno katno ruh ym sngewthuh, la phah pule ha ki khun jong ki-kiba la pass BA ruh kim sngewthuh u la ong. Ka daw ba la u ai kyrteng ka Bynrap ba Hynriew ka dei namarba ka 6th Schedule ka dei kaba la bynrap na ki Article jong ka riti Synshar ka Ri India. Ha katei ka kot u la ong ba la batai bun kiei kiei ba ki nongpule kin ioh jingmut hynrei ban pdiang bad ban kyntait ka shong ha ki nongpule. U bah Bindo u la pynpaw ruh ka jingsngewkmen ia ka jingpyllait por u MP ban ia don ha katei ka sngi ha kaba u la ong ba ula ia kren bad u la iathuh ba ki dang don ki kam ba un pyndep ha Delhi, hynrei u la ot tiket kyrpang ban beh shane sha Shillong wut wut namar katei ka jingpyllait kot bad marsien dep pyllait un her biang da ka liengsuin sha Delhi. Kham shuwa ia kane ka la don ka jingkynthoh na ka Dr.A.Kharmalki ka Head jong ka Dept. Khasi ka skulbah NEHU kaba la dep ban pule naduh ba sdang haduh bakut ia katei ka kot u bah Bindo bad ka la iaroh ia ka jingsnah u bah Bindo ban wanrah da ki kyntien Khasi kiba sngewbang bad kiba ia hap sur ha katei ka jingpynkylla ia ka 6th Schedule. Kas la ong ba ku ka kyntien Worship u la buh da ka kyntien ka Nguh ka Dem, Appeal-Ud bishar biang, Administrator da ka Shimti pyniaid, Institution da ka rympei saindur bad kiwei pat. Ka la kyrpad ia u bah bindo ban ialeh kumno ban pynkylla sa ia ki kot kiba dei bad ki ai namar bun ki bym pat tip bha shaphang ki kyntien jong ki ai . Ka la pynkynmaw ba ka ju don ka ktien kaba ong Lada im ka ktien ka jaitbynriew ka Im hynrei ka la ong ba dei noh ban ong Ka jaitbynriew kaba buh jingthoh ha la ka ktien ka dei ka jaitbynriew kaba im .


Shillong, 14 Nohprah: Ka Nationalist Congress Party (NCP) ka la weng noh mynta ka sngi ia u bah Sanbor Shullai na ka kam President bad ka la thung ia u Vijay Raj kum u Working President. Katkum ka shithi jong u S.R Kohli Permanent Secretary & Member Working Committee jong ka NCP u la thoh sha u Vijay Raj ba la pynshongthaint noh ia u bah Sanbor Shullai na ka kam President jong ka NCP Meghalaya namarba u bunkam palat ha konstitwensi lajong bad ba un nym lah ban pynlut por na bynta ka Party ha ka elekshon MLA 2018. Ha katei ka shithi u la ong ba la mynjur ia kane da u National General Secretary ka NCP uba peit iakane ka thain shatei Lam mihngi u Praful Patel. Ia katei ka shithi u la ai kopi ruh sha u bah Sanbor ba un tip.


Shillong, 14 Nohprah: U Myntri Rangbah ka jylla u Dr Mukul Sangma u la ong ba ma u shimet ruh um sngewthuh shuh ia ka jingpyntreikam ka sorkar India ia u Aadhaar number. Haba jubab ia ka jingkylli halor u Aadhaar ba la wanrah da u MLA ka Mawthyngkut u Bah Witting Mawsor ha iing dorbar mynta ka sngi, u Dr Mukul u la kynnoh ba ka sorkar pdeng ka la wanrah ia ka jingkular ia ki paidbah ka ri bad kumjuh ia ka jylla Meghalaya ha kaba iadei bad u Aadhaar number. Kawei ka tnad ka sorkar pdeng ka ong ba donkam ia u Aadhaar katba kawei pat ka ong ba u Aadhaar um long kompolsori , la ong u Dr Mukul. Nga ruh nga kulmar, ngam pat leh Aadhaar bad ka sorkar jylla kan kren ia ka sorkar India ba ka dei ban pynlait beit ia u Aadhaar ha ka jylla Meghalaya , la ong u Myntri Rangbah. U la ong ba namar ba ka mukotduma halor u Aadhaar ka dang sah ha ka iing Kashari Supreme Court, ka long kaba bha ban ap ia ka rai ba khadduh na ka iing kashari. U la kren shai ba u Aadhaar um long kompolsori ha Meghalaya bad ka jingpynrung kyrteng ha u Aadhaar ka shong ha ka mon jong u briew shimet. Hynrei u la ong ba ka sorkar kam lah ban pynsangeh namar ba ka don ka jingeh ruh ia ki samla kiba kwah ban iakhun ia ki eksamin re entrant eksam ha kaba ki dei ban don u Aadhaar bad lada pynsangeh ka lah ban buh ka jingeh ia ki samla ba kin iakhun ha ki eksam jongki. U myntri rangbah u la ong ruh ba u Chief Secretary ka jylla un sa khot jingialang bad ki bank ban kyntu ia ki ban pynlait na kaba pyniadei ia u Aadhaar bad ki bank account jong ki paidbah namar ba ka la wanrah jingeh shibun ia ki briew tang namar u Aadhaar. U la kular ba un iakren tyngeh bad ka sorkar ba kan bthah ia ki tnad jongka kum ki Bank, bad kiwei ba kin nym pynbor ban leh Aadhaar ha kane ka jylla Meghalaya khamtam haba ym pat dep ban rai shwa ia ka jinglong nongshnong shnong ki briew. U la iathuh ba haduh mynta ki don 602935 ngut ki briew ba la leh ia u Aadhaar na ki 30 lak ngut ki nongshong ha ka jylla baroh kawei. Kiwei ki dkhot ba la pan jingshai halor u Aadhaar ki kynthup ia u Bah Paul Lyngdoh, u Bah Ardent M Basaiawmoit, u Bah Metbah Lyngdoh, bad wat u Bah Prestone Tynsong ruh ia la kyntu ia ka sorkar ba kan pynsangeh noh, lada long kaba lah ia ki kompeni ba shon dur Aadhaar.


Nongstoin , 17 Rymphang: Ka jingpynkhreh ia ka tamasa ha Nongkhnum, ia kaba la pynlong da ka District Arts and Culture Society ha ryngkat ka jingiasnoh kti lang bad ka A= Apple Society Nongstoin, ka ban sa long ruh ha ka 23 bad 24 tarik mynta u bnai ha ka dew lynnong Nongkhnum ka la iaid shait shait. Khnang ba katei ka tamasa, kan long kaba iaid beit iaid ryntih bad khamtam kaba don akor, na ka liang jong ka seng Hynniewtrep Youth Council Nongstoin Circle, mynta ka sngi ka la leit ban ia kynduh ia u DC ka West Khasi Hills District u Arun Kumar Kembhavi IAS, ban kyrpad ia u DC ba un pyrkhing bha ia kane ka tamasa ka ban sa wan. Shuh shuh ka seng ka la pynpaw ruh ba katei ka tamata, kam dei shuh ban don ka jingia dih kyiad pathar bad ka jingpyniakop dih kyiad, kumba ka la long ha u snem ba la lah, namar ba ka la mih ruh bun jait ki kynrum kynram bad ka jingialeh khlem akor bad khamtam lei lei ka la don ruh ka jingjia iap briew; namar ka jingbymbiang ki lad jingiada kiba kynthup naduh ki nongap pahara, ki nongbatai lynti bad ki lad jingiarap kiba kyrkieh. Kumta na ka liang jong ka seng, ka pynpaw ruh ba kane ka tamasa kan long ka ban ai jingmyntoi ia ki paidbah nongwan kai bad khamtam ia ka tei ka dewlynnong Nongkhnum; ka seng ka la ai jingmut ruh ia u DC ban un thung ruh da ki traishnong kum ki nongialam lynti, namar ki kham tip khambha ia ki jaka ban pyni bad batai ia ki nongwankai sngewbha. Ym tang kata ka seng ka kyrpad ruh ia u DC ba un ia turklar lem ia ka sorkar ba kan iarap lem ban siangrong pura noh iaka surok na Nongstoin-Nongkhnum. Haba iadei bad katei ka bynta na ka liang u DC u la ong ba un sa lum ia ka jingialang ha kine ki khyndiat sngi ia baroh ki ophisar ban pyntikna ba kane ka tamasa, kan long kaba iaid beit bad kaba don akor bad u la ong ruh ba kan nym don shuh ka jingia dih buaid pathar. Ha kaba iadei pat bad ban siangrong ia katei ka surok Nongstoin sha Nongkhnum u DC, u la kular ba un sa lum ka jingialang ia ki engineer ban leh ia katei ka kam. Khatduh eh ka seng ka la pynpaw ruh ia ka jingsngewkhia halor ka jing sahkut ki resol thoh eksamin bad interbiw jong ka kam DSC ha Nongstoin bad ka seng kala kyrpad ia u DC, ba un iarap ban tuklar noh ia katei ka bynta bad na ka liang u DC ruh u la kular ba un sa pynmih noh ia baroh ki result ha kine ki sngi.


Shillong,19 Rymphang: Ha ka sngi saitjai jong ka taiew ka la don ka jingialang paidbah ha ka shnong Mawkliaw-Kemrang ba la lum da ka Kemrang Social Welfare Organisation (KSWO) ban pan rai na ki paidbah hato ki kwah ban ia soh noh bad ka Pynursla Civil Sub-Division ne ki kwah ban dang neh ha Sohra Civil Sub-Division kumba la dawa da ka Synjuk Ki Khlieh Nongsynshar ki 8 shnong ha ka jingthoh ba ki la phah sha u Chief Secretary ka jylla. Ha katei ka jingialang la wan ban ia shim bynta da baroh ki sordar, ki matabor, ki Rangbah Shnong bad ki riew pawkhmat jong ki 7 shnong kynthup ruh u Chairman jong ka Synjuk Khlieh Nongsynshar. Ka la pynkyndit ha katei ka jingialang lyngba ki jingkren jong u General Secretary ka Synjuk u bah Tiplai Riahtam ha kaba u la ong ba ka Synjuk kam don jingtip eiei halor ki jingmih khubor kiba la bunbah ha kine ki sngi namar ka Civil Sub-Division, bad u la ong ruh ba ia katei ka kam la shu leh donbor hi tang da u Chairman marwei u bah Rojian Khongshei Ngi lyngngoh ban iohi ha ki kotkhubor mynhynin ka sngi ia kata ka jingdawa Public Hearing jong ka Synjuk, kaba ngim don jingtip eiei hynrei la shu leh tang da u Chairman marwei ong u General Secretary ka Synjuk u bah Tiplai Riahtam da kaba kyntait ruh ba ka Synjuk kam kitkhlieh ia kaei kaba la mih khubor. U nongpyniaid jong katei ka jingialang u bah Reebith Riahtam Vice President KSWO u la ailad ia baroh ki sorar, ki matabor, rangbah shnong ba kin kren ban pynpaw ia ka jingsngew jong ki shano ki kwah ban ia soh sha Sohra ne sha Pynursla Civil Sub-Division. Ka Shnong Mawkliaw Kemrang lyngba ki jingkren u Matabor bah Thomsing Mawkon ryngkat kiba bun ki riew rangbah ba kynthup ia u bah Homsing Khongjee (sordar barim), babu Bires Laso, bah Larbha Mawkon ( sordar barim) ki la kdew ia ka jingmyntoi lada leit ia soh bad ka Pynursla bad ki la kdew ruh ia ki jingduh jingmyntoi na ka lut ka sep , ha ka leit ka wan bad kiwei pat ki mat lada dang neh ha Sohra. Kitei ki riew rangbah ki la pynpaw ruh ba ka Shnong Mawkliaw-Kemrang baroh kawei ka la dep rai ha ka dorbar jong ka ba dei ban leit ia soh noh sha Pynursla Civil Sub-Division. U sordar ka Suktia u bah Khlai Massar u la kren shai ha katei ka jingialang ba ka shnong Suktia kam kwah ban ia soh bad ka Pynursla hynrei ka kwah ban dang neh hapoh Sohra bad ia kane u la ong ba u kren kum u sordar uba mihkhmat ia ki paidbah bad ka jingkren jong u ka dei ka sur jong ki paidbah Suktia. U sordar kaNongla u bah Director Massar u la ong ba shimet kum u sordar u kwah ban leit ia soh noh bad ka Pynursla bad u la ong ba ki paidbah ruh ki don ia kata ka juh ka jingsngew hynrei u ong pat ba un hap ban lum dorbar ban shim ia ka rai khadduh na u paidbah kumba ka dei ka rukom ban pan rai na ka dorbar, u sordar ka Mawsiangei ruh u bah Pahuh Massar u la pynpaw ia kajuh ka jingsngew kumba la pynpaw u sordar ka Nongla ba u kwah ba Pynursla hynrei hap ban shim ia ka rai khadduh na ki paidbah ba kan long Official ha ka dorbar kaba un sa lum kyrkieh shen. U Matabor ka Mawlatang ruh u bah Robert Khongshei u la pynpaw ia kajuh katei ka jingsngew ba un hap ban lum dorbar ban pan rai na u paidbah. U Matabor ka Diengsiar u khlem wan sha katei ka jingialang, katba u sordar ka Tyrngei pat u la phah da ka jingthoh bad pyntip ba ha katei ka sngi saitjain ka don ka dorbar jong katei ka shnong bad ha katei ka dorbar yn shim ia ka rai bad yn pynpoi ia ka rai sha ki nongialam jong ka KSWO. Kitei ki sordar ki la ong ba kin pynpoi ia ka rai jong ki paidbah hapoh ar taiew khnang ban phah noh sha ka sorkar da ka jingthoh kaei ka jingkwah jong ki paidbah, lait noh ka Mawkliaw-Kemrang kaba la dep rai sha Pynursla bad ka Suktia kaba la dep rai sha Sohra. U Chairman ka Synjuk u bah Rojian Khongshei u la kdew ia kijuh ki mat kiba u la kdew ha ki kotkhubor kata ba don ha Shella konstitwensi, ka C&RD Block sha Sohra, ba hap hapoh Hima Sohra, ka Police Dept sha Sohra bad kiwei bad u la ong ruh ba lada leit sha Pynursla ki 7 shnong kin sa kylla long nongwei bad kan don ka jingleh shilliang la ha ka roi ka par ha Block ne ki kam ai hapoh Police Station. Hadien ka jingiakren kaba la neh bun kynta baroh ki sordar ki la sngew dei ban kyntait ia ka jingthoh ba ka Synjuk Ki Khlieh Nongsynshar ki la phah sha u Chief Secretary ka jylla ha ka 17 tarik u naiwieng, 2016 kaba ki la dawa ban pynneh hapoh Pynursla naba ki la ong ba kim don jingtip eiei ia katei ka jingialang ba la khot da ka Synjuk bad kam dei ruh ka jingkwah jong u paidbah, ki la ong ba ka rai ka ban mih ha kane ka ar taiew ba ki la pan por kan dei beit ka rai kaba khadduh jong ki paidbah.


Nongstoin , 19 Rymphang: Ka shnong Nongkhnum ka dei kawei na ki shnong hapoh West Khasi Hills District, kaba la bna nam bha namar ka jingdon ka jong ka ia ki jaka ba itynnad bad ki kshaid ba noh rymphum khamtam ka jingdon ia ka Dew lynnong bala ker kut da ki wah. Ka jingbhabriew jong katei ka shnong bad ka jing ithiang jong katei ka dew lynnong ka la khring ruh ym tang ia ki nongwan jngohkai pyrthei, hynrei ka la khring ruh wat ia ki bor sorkar lem bad ia kiba bun ki seng bapher bapher ba kin wan ban pynlong ia kiba bun jait ki tamasa sngewbha ha katei ka dew lynnong. Ha ka jingwad bnaih jong u nongthoh khubor la ioh jingtip ruh ba nalor katei ka Dewlynnong bad ki kshaid kiba i thiang ha katei ka shnong don ruh ka Law Lyngdoh lane ka Khlaw Kyntang ha kaba u mynbarim u ju leh niam ha katei ka khlaw da kaba knia ba khriam, ym tang kata kaba kham phylla shuh shuh ka long da ka jingdon jong u wei u dieng bah ba itynnad u ba don tang marwei ha u wei u lum rit ha rud ka surok ha ka shnong Disyiang shwa ban poi ha Dewlynnong Nongkhnum. Ka jingdon jong u tei u dieng bah ka lah shuh shuh ban khring ia ki nongwan jngohkai pyrthei ha katei ka thainn namar katkum ki trai shnong la ong ba u tei u dieng u don la ka jong ka khana bad la ong ruh ba u tei u dieng u dei u diengduh jong u wei u riew tymmen hyndai u ba na katei hi ka shnong ha kaba u la thung ia la u diengduh ha katei ka jaka bad u tei u dieng duh jong u tei u riew tymmen u la khie im ban san joit u ba dang ieng ruh haduh mynta mynne. Hynrei kaba sngewsih ban ioh sngew ka long ba wat la ka jingdon jong kitei kiei kiei baroh ha katei ka thainn pynban ki nongleit jngohkai ia katei ka Dewlynnong ki long kiba duna haduh katta katta ban ia nujor bad kiwei kiwei ki jaka jngoh kai pyrthei kiba paw ha kane ka Jylla bad ki nongwan kai sha katei ka Dewlynnong Nongkhnum ki kham bun bad sngew tynnad ban wan tang ha kipor ba don ki tamasa sngewbha lane tang ha ki por tlang ban wan bam khana hynrei ha kiwei kiwei ki por ki duna bha bad kynjah slam slam. Haba pyrshang ban wad ia ka daw jong ka jingduna ki nongwan jngohkai ia ka Nongkhnum la lap ba ki nongwan kai sha katei ka thainn ki sngew thaint, tang namar ba kiba bun ki surok ki ban pynpoi shaduh katei ka dew lynnong Nongkhnum ki long kiba sniew haduh katta katta bad la pdiang sngewbhalang ruh ia ki nongwan jngohkai ia katei ka Dew lynnong da ki surok kiba khoh ruh khoh ram suda. Haba phai pat sha ki nongshong shnong jong katei ka thainn bad kumjuh sha ki shnong ba marjan ka long kaba sngewsih ban ong ba wat la katei ka thainn ka don ia katei ka jaka kaba la paw nam bha, hynrei ki paidbah nongshong shnong ha katei ka thainn ki dang long kiba sahdien haduh katta katta ha ka roi ka par ka ioh ka kot bad kiwei kiwei, tang namar ka jingbymbiang ki lynti ki syngkien kiba long u budlum ia ka roi ka par bad ka ioh ka kot.


Mawryngkneng, 22 Rymphang: Na ka liang jong ka KSU Mawryngkneng circle hadien ba ka la dep ban wan jurip ha u snem ba la dep ia ka surok PMGSY ba la shna na Mawkhanu , Jaroit shaduh Nonghali bad Mynriang, la lap ba ka surok ka long kaba sniew haduh katta katta bad ka jing pyn suki u kontraktor ban pyntrei ia katei ka surok, ka la buh jingeh ia u paidbah haba bun ki liang khamtam ha ka ban pynkit ia kiba pang ba shitom sha Hospital bad ban pynpoi iaki mar rep shan Iew sha Hat . Hynnin ka sngi ha ka jingialam u President ka seng u Samla Reallystar Nongspung, ha ka jing iadon ryngkat u Samla Vincent Makri Incharge ka KSU Eastern Central Unit, ka la leit ban ia kynduh ia u Executive Engineer ka PWD (PMGSY) halor ka jing sniew ka surok na Jaroit sha Nonghali Mynriang bad ka jing suki ban pyndep ia ka Surok ba la pyntrei lyngba ka skhim PMGSY kaba kot haduh 2 klur tyngka. Ha katei ka sngi ka seng ka la dawa ba dei ban pyndep noh ia katei ka surok ha shwa ban poi ka lyiur khnang ba u paidbah un nym ia kynduh jingeh biang bad na ka liang u Executive Engineer ula kular ban pynsted noh ia ka kam bad ban pyntrei pyndep noh hapoh u bnai Lber mynta u snem. Na ka liang ka seng ruh ka kyrmen skhem ba ka jing kular u Executive Engineer kan urlong.


Shillong, 22 Rymphang: Namar ka jingkhluit palat ka dorbar KHADC hapdeng u bah H.S Shylla MDC ka Nongkrem bad u CEM ka KHADC bah Pynshngain N Syiem, ha kine ki ar sngi ba la dep ha kaba la mih ka jingiakdew kti iwei ia iwei, ka jingiatied miej bad la i kumba kitei ar ngut kin shu ia kynrup noh, ka la pynlong ia ka tnat dorbar jong ka KHADC ban pyn kham ia jngai noh ia ka jaka shong jong kitei ar ngut. Ha kine ki ar sngi ba la dep u bah Shylla u la shong ha ka jaka ba shakhmat kaba don marjan bad u CEM, hynrei mynta ka sngi kaba dei ruh ka sngi ba u wanrah ia ka NC la pynkynriah noh ia ka jaka jong u jngai na u CEM kata la rah noh shaduh ka jaka shong kaba don ha u lai ba khadduh. Hynrei hadien ka dorbar haba kren sha ki nongthohkhubor u bah Shylla u la ong ba u la kyrpad dalade hi ban kham pynjngai ia ka jaka shong jong u na u CEM, namar ba um kwah ban long kumba long ha ki ar sngi ba la dep, ioh ka mih pynban kano kano ka jingjia kaba ym kwah ban jia. La iohi ba ha katei ka dorbar u CEM bah Pynshngain u la jaw ummat bad u la am katba u EM Finance u bah Antonio War u dang kren iaroh ia ki kam u bah Pynshngain da kaba kdew ba u bah Pynshngain u dei u nongialam uba trei na bynta ka jaitbynriew.


Shillong, 24 Rymphang: Shen yn sa rah noh ia ka ew Umsning na ka jaka ba ka don mynta sha kawe pat ka jaka kaba la tip kum ka Umsning Patarim kaba don hajan ka surok By-Pass. Ka jing thmu ban rah noh ia katei ka iew kaba mynta sha ka jaka ba thymmai ka dei namarba ka jaka long iew kaba don mynta ha ka jaka jong ka Hima Mylliem ka la khapngiah palat bad kam don ruh ka khuid ka suba naduh ki jaka leit bar bad kiwei pat ki jing donkam bad kaba pynjynjar palat ia ki paid nongiew ka de ha ka por lyiur ka aiom slap. Katei ka jaka thymmai kaba la thmu ban pynlong iew kaba don ha patarim ka dei ka jaka jong ka Umsning Town Dorbar kaba heh haduh 4 akar kaba long ar shah ka jingheh jong ka iew ba mynta. U MDC ka Umsning u bah Donkupar Sumer ryngkat ki nongialam shnong ba kynthup ia u bah Rocky A Marwei Rangbah Shnong ka Umsning Proper A, u bah Nickson Kharkrang Rangbah Shnong ka Umsning Proper B ryngkat kiwei pat ki riew rangbah ki la leit ban jurip ia katei ka iew ba mynta ban peit bad sakhi ia ka jingkhapngiah jong ka bad ban sngap ruh na ka sur ki nongiew kiba la pynpaw ia ka jingshem jingeh namar ka jingkhapngiah bad ka jingjaboh bad ki kwah ban rah noh sha kawei pat ka jaka. Haba ia kren bad u MDC ka Umsning u bah Don Sumer u la ong ba ka la don ka mang tyngka kaba u la dep pynkhreh kaba la ioh lyngba ka Special Assistance na ka bynta ban shna thymmai ia ka iew Umsning bad katkum ka jingpynkhreh u la ong ba ka jinglut ka poi haduh T.2.05 klur tyngka ( Ar klur san lak tyngka) bad ka pisa ka la don lypa sa tang ban pyndep ia ka jingiasoi soskular. U la ong ba katei ka iew thymmai ha para rim yn shna katkum ka juk mynta ha kaba yn pynbiang lut nadong shadong ia ki jaka ieng kali, ki jaka leit bar bad kumta ter ter ha kaba yn shna ruh da ki Complex. Katba u Rangbah shnong ka Umsning Proper A u bah Rocky A Marwei u la ong ba baroh ki jingdonkam la dep ban pynbiang nadong shadong bad kaba sah hi ka long tang ban shu soi ia ka soskular hapdeng ka Hima Mylliem, District Council bad ka Umsning Town Dorbar. U Chairman ka Umsning Town Dorbar u bah Ripul R Ryntathiang haba ia kren bad ki nongthohkhubor u la ong ba ka jingslem jong katei ka kam ka dei namar ba ka Hima Mylliem kam shimkhia bad ka khei sting palat wat la ki la tynruh na ka por sha ka por. U la ong ba ka la don ka jingiapynbeit ban ai bhah 60% ia ka District Council, 40% ia ka Town Dorbar ka hima Mylliem, kan nym ioh bhah eiei satia. U la ong ba namar ba la shu slem kai ka por tang haba ap ia ka Hima Mylliem, ka Umsning Town Dorbar ka la shim ia ka rai ban ap sa tang shi taiew bad lada kam ai jubab yn iaid beit ia ka kam shakhmat bad yn ia soi soskular noh hi tang hapdeng ka Town Dorbar bad ka District Council. U myntri Iew ka hima Mylliem uba la donlang ha katei ka jingjurip mynta ka sngi haba kren sha ki nongthohkhubor u la ong ba mynta ka sngi ka dei ka sien ba nyngkong ia u ban iu kjat ha iew Umsning naduh ba u shimti kum u myntri iew bad u la ong ba um don jingtip eiei shaphang katei ka kam bad un dang hap ban leit pynsngew sha ka dorbar jong ka Hima Mylliem. Katkum ka jingiathuh kitei ki riew rangbah ki la ong ba namar ka jingbym shimkhia ka Hima Mylliem ban leh khuid ia ka iew Umsning ka la don ruh ka por ba la knieh noh ia katei ka iew da ka KSU ha ka por long President u bah Peter Kylla bad ka KSU ka la bat tang kumba shibnai ban lum khajna hi kam ai sha ka Hima Mylliem bad ha katei ka por ki la ong ba la lah ban tei ia ka painkhana paidbah ha iew. U bah Ripul u la iathuh ba wat ia ka lynti iaid kjat ruh ka Hima Mylliem kam shym la shna ha iew hynrei la pynshna noh lyngba ka bylla 100 sngi ka MNREGA. Kiba bun ki riew rangbah ki la pynpaw ka jingsngewkhia ia ka jingkhapngiah katei ka iew kaba mynta naba ka pynthud ruh ia ka leit ka wan ki kali kit nongpang naba ka don ka CHC hajan jong ka iew. Ka Umsning Town Dorbar ka kynthup ia ki 6 tylli ki shnong kata ka Umsning Proper A, Umsning Proper B, ka Umsning Pata Rim, Umsning Lum Roman, Umsning Umsohlang bad ka Umsning Umpih.


Jowai, 24 Rymphang: U bah Phrangki Rynjah u la long u Dolloi ba pura ka Muskut Elaka ha West Jaintia Hills hadien ba u la jop da 20 Bud ia u para arkmie jong u, u bah Donbhalang Rynjah. Ia ka jingjop jong u bah Phrangki la pynbna da ka Returning Officer ka JHADC kaba peit kyrpang ia ka kam Election ki Dolloi, ka kong E Shylla hadien ba la dep niew ia ki vote mynta ka sngi Thohdieng ha ophis ka JHADC, Jowai. U Prangki u la ioh 43 Bud katba u Donbhalang u la ioh 23 votes. Ka Muskut Elaka ka dei ka elaka kaba rit tam kaba don tang kawei ka shnong ka Shnong Muskut kaba don ruh tang 71 ngut ki shynrang kiba donhok ban thep Bud ne jied dolloi. Napdeng ki 71 ngut, tang 67 ngut kiba la wan ban thep Bud bad kawei ka la shah kyntait. Ia ka jingiathep Bud la pynlong ha ka 22 tarik une u bnai bad ka jingniew ia ki Bud la pyndep mynta ka sngi.


Shillong, 24 Rymphang: Ka CSWO hapoh ka jingialam ka kong Agnes Kharshiing ka la iaroh ia u myntri sorkar ba peit ia ka tnad bylla ka Mizoram, u Lalrinmawia Ralte uba risain ia ka kam myntri tang namar ba u shah kynnoh ba phah 32 ngut ki samla ban leit pule sha ki jaka pule thok ha Kolkata bad ban pyndonkam bakla ia ka pisa. Hynrei haba pynrem ia ka jinglong ki myntri sorkar ha kane ka jylla bad ruh ia u Myntri Rangbah ka jylla u Dr Mukul Sangma, ka Kong Agnes ka la ong, Ki politishian ki dei ban ioh jinghikai na u myntri ka sorkar Mizoram ban shim ia ka jingsngew kitkhlieh ban hiar shuki da ka mon sngewbha . Ka Kong Agnes ka la kdew ia kane ha kaba iadei bad ka jingjia leh beijot ia ka khynnah 14 snem kaba la jia ha ka Marvelenn Inn kaba dei trai u khun jong u Bah HDR Lyngdoh uba bat ia ka tnad kam pohing ha ka jylla. Wat haduh ba ki sengbhalang ki paidbah ki dawa ba u dei ban hiar shuki ban ailad ia ka jingtohkit ban iaid beit hynrei u Bah HDR Lyngdoh um shym la sngap satia bad u la ai daw da kumwei pat. U Lat ka Meghalaya ruh mar synmih khubor ba shah kynnoh, u la hiar shuki stad ban ailad ia ka jingtohkit kaba khuid. Ka Kong Agnes ka la ong ba la khmih lynti ba ki politishian ka Meghalaya ruh kin ioh jinghikai da kaba shim ia ka jingkitkhlieh ban hiar shuki haba ka don ka jingtohkit bad ka jingkynnoh halor ka kam kaba khia bha ia kiba haing hasem jongki halor ka jingshah leh beijot bad shalan ia ka khynnah kynthei. Ka jingleh amrang u myntri tnad kam pohiing ban nym hiar shuki haba ka khynnah ba la shah leh beijot, ka la kdew shai ba ka jia ha ka hotel ba dei trai ka lok jongu haduh san sien, ka pynshisha ba ki pulit kim lah ban pyniaid ia kane ka kam ha ka lynti kaba beit naduh ka sngi ba nyngkong haba ki don ki kyndon ka POCSO ym shym la pynngat bad ka CCTV ruh kam treikam , la ong ka Kong Agnes. Ka la ong ba u Myntri Rangbah u dei ban bthah ia u Bah HDR Lyngdoh ban hiar shuki noh lane u dei ban weng hi hynrei um shym la leh kumta bad ka pyni ba u Myntri Rangbah um shym la sngew khia eiei ia ki kam thombor ia ki kynthei. Ka CSWO ka dawa biang ba u Myntri Rangbah u dei ban weng noh ia u Bah HDR Lyngdoh na ka kam myntri haduh ban dep ka jingtohkit halor kane ka kam, la bynrap ka kong Agnes.


Nongstoin , 26 Rymphang: Ka jingiaseng Samla KJP Synod Sepngi kaba 15 ka la long ha kane ka sngi u Blei ha ka Balang Presbyterian Nonglang Tynghor Presbytery, ha kaba da ki phew hajar ngut ki paid riew ngeit jong katei ka Balang na kylleng ka Ri Khasi bad Jaintia kila tuid sha ka Madan shnong Nonglang ban wan sngap ia ka khubor na ka ktien ka jong u Blei. Katei ka jingiaseng samla Synod Sepngi ka la sdang ruh naduh ka 24 tarik mynta u bnai bad la pynkut noh ia katei ka jingiaseng mynta ka sngi u Trai kaba long ka jingiaseng paidbah, ia kaba la sdang ia katei ka jingiaseng naduh kapor mynstep haduh ka jingiaseng miet. Ha ka jingiaseng paidbah kaba nyngkong kaba la long ha ka por 10:30 mynstep ka sngi u Trai la Sam ia ka khubor na ka ktien ka jong u Blei da u Rev. R.R. Rapsang, ha kaba u la kren ia ka ktien u Blei kaba u la sot na ka shithi u Apostol Paul sha ki nong Kollosai ka lynnong kaba nyngkong bad ka dkhot kaba 27 (1: 27). U pastor Rapsang u la batai ruh shaphang u ka shithi kaba u Appostol Paul u la thoh sha ki nong Kollosai ha kapor ba u don ha iing byndi bad ha katei ka shithi u Paul u la thoh shaphang u Jisu ban pynsngewthuh sha ki nong Kollosai ba u Jisu u long u Blei, namar ba ki nong Kollosai ki la shah hikai bad shah ialam bakla namar ka jingiakhleh jong ki niam bad ki la ngeit ruh ba u Jisu u long tang u ba khlain bor hynrei um long u ba khraw haduh katta katta haduh ban ong ba u long u nong pynim, kumta u Paul u la hikai ia ka jinglong tynrai jong ka niam khristan ban pyni ba u Jisu u long uba khraw bad halor baroh bad u la pynbeit ia katei ka jingshah ialam bakla jong ki nong Kollosai. U pastor Rapsang u la kren ruh shaphang ka jingkyrmen bad ka burom, da kaba u la ong ba kadon ar jait ka jingkyrmen kawei kadei ka jingkyrmen ha ka Bible bad kaba ar pat kadei ka jingkyrmen ha ka pyrthei bad u la pyniasriem ruh ia ka jingim ki khristan ha kane ka juk kaba mynta kaba long ka juk jong ka jingduh jingkyrmen bad shah ialam bakla hynrei kito kiba ap ia ka jingkyrmen ha ka ktien ka jong u Blei kin ioh ia ka jingkyrmen kaba neh junom katba kiba ap ia ka jingkyrmen jong ka pyrthei kin nym long ei ei ha khmat ka ktien ka jong u Blei. Hana phai pat sha ka Jingiaseng kaba ar kaba la long ha kapor 1:30 PM la ioh ban sam ia ka ktien ka jong u Blei da u Rev. H.K. Nongbsap bad u la kren halor ki lai tylli ki mat kata ka Jingshisha, ka Jinglaitluid bad u la kham ban jur bha ia ka mat kaba lai kata ka Jingieid ia kaba u la pynshong nongrim na u Appostol Paul ka lynnong kaba nyngkong bad dkhot kaba 13. U pastor Nongbsap ha kren ia ka khubor na ka ktien ka jong u Blei u la ong ba lada katei ka mat kaba lai kan jah bad iap noh na ngi; kitei ki mat baroh ba u la kdew kin sa iap lang noh kaba mut lada ngim don ia ka jingieid ha ngi ka mut ngim don shuh ia ka jingshisha bad ia ka jinglaitluid namar ba ka Jingieid ka iasoh lang bad ka dohnud bad ka saindur ruh naduh na iing shaduh ka im lang ka sah lang bad u la ong ruh ba lada ngim don ka jingieid ngin Shu long tang kum ka shangkhuriaw kaba Shu sawa Shaw Shaw. Nalor ki Nongkren ha katei ka sngi la ioh sngew ruh ia ki jngrwai kwaiar na ki Sur ba bang na ka Standing Choir Rilyngngam Presbytery, Balang New Nongstoin, Balang Pariong, Jingiaseng Samla Synod Sepngi Standing Choir bad kiwei kiwei.


Shillong, 26 Rymphang: Hadien shisnem duna 3 sngi ba la ia soi ia suk bad ka sorkar, u Commander In Chief ka United A chik Liberation Army (UALA) u Singbirth Marak ba ju khot sin kum u Norrok X. Momin u la kyllon iap ha ka jingiasiat ha ka miet sngi saitjai bad ki pulit. Katei ka jingiasiat ka la jia ha ka por 7 baje mynmiet ha Thapa Matrongre bad ha Thapa Agisak kaba don hajan Resubelpara, North Garo Hills. Katei ka jingjia ka la jia katba ki pulit Special Force -10 Commando ryngkat ki pulit ki North Garo Hills ki la leit ban khynra lehnoh namarba ki la ioh jingtip na ki nongshong shnong ba ki don ki lehnoh kumba 5 ngut eiei kiba thap ban rahbor ia ki nongkhaii kwai ban dawa pisa. Na ka jaka ba u Marak u la kyllon iap bad na ka met jong u ki pulit ki la ioh kawei ka AK ba shna ha China bad kawei ka pistol, ka khubor na ki pulit ka la iathuh ba saw ne san ngut kiwei pat ki la lait phet ha ka jingdum jong ka miet. Ka khubor na ki pulit ka la iathuh ruh ba ki la bthah ia kitei ki lehnoh ban ym phet bad ba ki dei ban pyndem ialade hynrei ha katei ka por ki la ther kuli kylla sha ki pulit bad ka la mih ka jingiasiat ba markylliang kaba la neh kumba 4 minit eiei bad ha katei ka jingiasiat u nongialam jong ki u la kyllon iap hashen. Ki pulit ki la ong ruh ba ki la ioh jingtip ba u Marak u thmu ban thaw noh da kawei ka seng kaba la saphriang ba kan dei ka United A chik National Front ( UANF). Lah ban kdew ba u Singbirth Marak u dei u Commander In Chief jong ka UALA hapoh ka jinglong Chairman jong u November Ch Marak uba ju khot sin u Chiindik bad la ong ba um sngewtynnad ruh ia ka jingpynbeit u Chairman katei ka seng ban ia kren ia suk bad ka sorkar ha u snem ba la dep hynrei katei ka UALA hapoh ka jingialam u Novembirth ka la iaid beit shakhmat ban ia soi ia suk bad la pyndep ia katei ka kam ha ka 29 tarik u rymphang, 2016 ha Dikki Bandi Stadium, Dakopgre-Tura ha kaba la don ka jingialang kaba heh kaba u myntri rangbah ka jylla u Dr.Mukul Sangma ryngkat ka kong Roshan Warjri myntri kam pohing ha katei ka por ki la leit ban pdiang sngewbha ia ki dkhot ba wan pyndem katei ka seng.


Shillong, 28 Rymphang: Ka kynhun myntri hynne ka sngi ka la shim bad pdiang ban pynlong noh ia ka mang tyngka tang kawei da kaba pyniasoh ia ka Non-Plan bad ka Plan budget jong mynta u snem. U Myntri Rangbah ka jylla u Dr Mukul Sangma u la ong ba ka jingialang ka la pdiang bad mynjur ban pyniasoh noh ia ka Non-Plan bad ka Plan budget da kaba bud ia ka lynti ba la leh da ka sorkar pdeng. Ka sorkar ka la rai ban pyniasoh noh ia ka Plan bad ka Non Plan ha kane ka mang tyngka hadien ba ioh ia ka jingai jingmut na ka Niti Ayog, ka Finance Commission bad kumba ka paw ka mang tyngka na ka sorkar pdeng , la ong u Dr Mukul. U la ong, Baroh ki jylla ki dei ban bud ia ka lynti ba ialam ka sorkar pdeng ha kane ka bynta da kaba wanrah ia ka jingkylla ha ka jingshna mang tyngka . U la ong ba katkum ka jinglong ba shisha, kam don jingiapher ka Non-Plan bad ka Plan budget namar ba ka dei shi bynta na ka jingpynlut. Ia ka jingpynkhreh pynkhrum halor kane, la aiti ban leh da ka tnad Finance bad ka tnad Planning ba kan pyynbit pynbiang nadong shadong, u la ong. Ha kawei ka liang, ka sorkar ka la thaw ruh ia ka Greivences Redressal Policy na ka bynta ban ailad ia ki nongtrei sorkar kiba la shongthaint ban ujor ne pynbeit haba ki don jingeh ha kaba iadei bad ka baibam jongki. Ka jingialang ka kynhun myntri ka la pynbit pynbiang ruh ia ka jingkren jong u Lat ha kane ka dorbar mang tyngka ban wan.


Jowai, 28 Rymphang: Ki pulit ka East Jaintia Hills,hapoh ka jingialam u SI L Kharsyntiew, hynnin ka sngi ki la hiar sha shnong Barato ban leit kem ia uwei u runar uba la tip kyrteng U Jarisniaw Dkhar Tyngkan, hynrei kitei ki pulit ki la shah pyndik bad pynthut pynban ha ki lai ngut ki longkmie kaba dei ki hynmen bad para jong utei u runar. Kawei na kitei ki longkmie ka la ioh ban siew ia ka tari heh na pla jong utei u runar uba dei u para jong ka bad ka la pyrshang ban dung ia utei u pulit, hynrei da ka jingkloi kiwei pat ki pulit ban iohi ia kane, ki la ioh knieh noh ia katei ka tari na kti jong katei ka longkmie. Halor kane ka jingjia, utei u runar ruh u la lait phet noh na kti ki pulit. Utei Jarisniaw udei uba la don ka case katkum ka Case No. Case No.322(12)2016 U/S 380/324/34 IPC kaba la registered ha Khliehriat PS. Utei u sahep pulit na EJH u la ujor sha ki pulit ka West Jaintia Hills ha Nartiang Police Station pyrshah ia kitei ki longkmie kiba la jer kyteng kum ka kong Thol Dkhar Tyngkan, Iol Dkhar Tyngkan bad ka kong Bahlut Dkhar Tyngkan kiba dei na Barato. Kane ka jingjia ka la jia hynnin ka sngi ha ka por kumba 5:30 eiei janmiet, katkum ka jingujor. Ha kajuh katei ka shnong Barato, kawei ka iing ka la shah tuh haduh 70 hajar tyngka ha ka 29 tarik une u bnai ba ladep. U ma Cannot Iakai u la ong ba ia kane ka kam la leh da uwei u Dap Pala uba dei na katei ka juh ka shnong. Utei u briew u la rung ha iing jong u ha ka por 2 baje katba ym don briew ha iing ban tuh ia katei ka pisa. Ha kawei pat ka jingjia ha katei ka juh ka shnong, la iathuh ba ha ka 19 tarik une u bnai, uwei u nongrep u la shah tuh ia ka suloi SBBL ha u lane ki briew ki bym lah satia bantip. Utei u nongrep na ka shnong Tangrain u la shah tuh ka suloi napoh ka iing sahbri jong u kaba don ha ka jaka kaba la tip kum ka Myntler kaba don ha shnong Barato.


Nongstoin , 28 Rymphang: Katba dang mih da ka jingiakmen ha ryngkat ki paralok ba iatreilang ban ia leit bam khana halor u lum Mawphanlur West Khasi Hills District, ka wan jia pynban, ka jingjia ba sngewsih ha kaba u wei u rangbah u ba la tip kyrteng kum u Kyntiewdor Wahlang 36 snem na ka shnong Mission Mairang, u la iap ngam jyllop noh ha ka pung halor u tei u lum Mawphanlur. Katkum ka tyllong khubor ba la ioh lum da u nongthoh khubor na u Station Ophisar ka Nongstoin Fire Service, la ong ba katei ka jingjia kala jia mynta ka sngi, ha ka por kumba 2:30 nohsngi ei ei, katba u tei u rangbah ha ryngkat ki paralok ki jong u kiba iatreilang ha ka ophis PWD Mairang Division, ki la ia wan shalor u tei u lum ban ia bam khana. Shuh shuh ka khubor na u tei u ophisar ka iathuh ruh ba katei ka jingjia ka la wan jia ruh hadien ba u tei u rangbah u la leit ban shong ia ki lieng kiba la shu buh ha katei ka pung da ki trai lieng khlem da ioh jingbit ban shong bad la ong ruh ba ha kitei ki lieng kiba don ha katei ka pung, kim shym la don wat tang ia ki boitha lane ki jaket ban iada na ka jingngam jyllop. U tei u rangbah u ba la iap ngam jyllop ha katei ka pung ha Mawphanlur la ioh jngtip ruh ba u dei u ba trei tang kum u FA Officiating ha katei ka ophis PWD ha Mairang bad ha ka por ba jia katei ka jingjia; na ka liang jong ki paralok jong u kim shym la lah ban ai ka jingiarap ha ka por kaba biang namar ba u la hap ha marpdeng jong katei ka pung. Hadien ba la ioh jingtip ia katei ka jingjia na ka liang jong ki pulit pynlip ding ka Nongstoin (Fire Service) ki la her bran bran shalor u tei u lum ban leit ai jingiarap, hynrei haba lapoi ha katei ka pung, u tei u rangbah u la dep iap bad ngam jyllop bad hadien ar kynta ba la ialeh, ki pulit pynlip ding ki sa lah ban ioh sei noh ia ka met jong u na katei ka pung.


Shillong 28 Rymphang: Ka sorkar ka la jer kyrteng thymmai ia Ganesh Das hospital sha ka Ganesh Das Govt Maternal Child and Health Hospital, Shillong, ia ka Rilbong Chowk la jer sha ka Capt Clifford Nongrum Square, ia ka surok KJP Synod Jowai sha ka Thomas Jones Road, bad ia ka Gurampani sha ka Saphai. Kawei pat ka mat ba ka sorkar ka la pdiang ka long ban pynkylla noh ia baroh ki Assam Scheduled Form sha ka Meghalaya Scheduled Form.


Shillong, 28 Rymphang: Ka All Meghalaya Dancer s Association, kawei na ka seng kaba nyngkong eh kaba ju ai jinghikai ia riew don sap naduh u snem 2000 haduh mynta ha kane ka kynti kan pynlong ia ka jingshong kyrain, ha jaka ieng kali ha Addl. Secretariat naduh ka por 12:00 mynsngi haduh 4:00 janmiet ban dawa bad pynpaw na ka sorkar halor ka jingeh jong ki samla donsap jong ka Jylla. Ka seng ka la dep phah ruh ia ka dorkhas, sha u myntri rangbah bad sha ki dkhot ka dorbar Jylla, ban thaw ia ka ain ban pynurlong noh ia ka jingthmu kaba la slem bah jong ki samla donsap. Kumta ka seng ka khot ka wer ia kito ki riew donsap shad bad rwai kynthup ki Association/club kumjuh ruh ia kito kiba ia khun ha ki jing iakob bapher bapher ban ia don ryngkat bad ai jingkyrshan ba pura lem ha kaba ia dei bad ka jingdawa jong ka seng, ong ka kyrwoh khubor ba la pyllait da U Bah Denny Rynjah, Organising Secretary.


Shillong, 5 Lber: Ka HNLC, ka kren shai ba kan nym lah ban shu iapein kumto ia la ka jong ka nongrim ban shu wan pyndem kum ki seng Garo, tang na bynta ban ioh ia ka song tyngka, ong ka kyrwoh na U Sainkupar Nongtraw, Publicity Secretery jong katei ka Seng. Katei ka seng, ka ong shuh shuh ba la seng nongrim ia ka Seng ym dei halor ka pisa thungsner, hynrei halor ka nongrim ban pynioh biang ia ki hok ka jaidbynriew ba la shah knieh noh ha ka sorkar india bad ka kyrwoh, ka ong shuh shuh ba ka HNLC ka don laki jong ki tyllong,haduh mynta ka dang ioh ia ka jingkyrshan ba man la u snem ha ka liang ka pisa, ki tiarsiat na ki katto katne ki Ri bym shahliang India kynthup na ki seng bar ri kaba long bunshah ia kaei kaba u Mukul Sangma u tyrwa. Ka long kaei kaei kaba isaitmet ba u Mukul u pyrshang ban nguid ia la ka jong ka prie,haba tang iaka song tyngka ba lah mang ka sorkar pdeng ia ka ANVC bad ANVC(B) ruh u dang pyndonkam bakla ban ai sha kito ki dkhot ba shu wan pyndem shimet,bad kine ki seng ki khlem pat ioh eiei ruh hadien bun snem kat haduh ba ka samoi treikam u CM ka lah jan kut noh ong biang ka kyrwoh ba la phah da ka ktien Khasi. La ong biang da ka HNLC, ba ki Seng Garo ki pher ka nongrim haba ianujor bad kiwei pat ki seng ha ka thainn shatei Mihngi, namar ba ki Naga lei ki lah dep ban pynbna ia ka plebiscite 66 snem mynshuwa kata naduh u Snem 1951 ba ki kwah ban ieng kum kari balaitluid la ka jong kampher wat lada rit ne heh. Ka jingbym ailad ka Sorkar India ia kiwei ki ri ban don bynta lang ha kane ka jingiakren, ka pynlong ia ka NSCN(IM) ban sahkut tang haki jingiakren,dei ruh halor kata ka nongrim ba ka NSCN(K)ka randien noh na ka jingsangeh iasiat. La ong biang da katei ka seng, ba ka jingthmu ban shu pynkut daka bor iaka jingiakhih kino kino ki seng ne jaidbynriew khlem da wanrah iaka jingiateh baskhem ha ka dulir jingsuk(peace treaty)kan khamsniew arshah ban ia kaei kaba ju long, shim nuksa ia ka jingkynad ba khlem kut hapdeng ka North bad Ka South Korea,kane ka jia tang namar ba ka thma korea 1950-53 ka shu kut tang daka jingsangeh ban iakynad(armistice),ym dei lyngba ka jing ia sos iasuk. Ka kyrwoh na ka HNLC, ka ong shuh shuh ba ka Sorkar Congress lei la tikna ba kan nym don shuh iaka bor ha u snem 2018,ka lah duh ka jingshaniah na ki seng kiengatiar,ka lah duh lut ia ka jing shaniah u Paidbah Khlem artatien ka BJP kan wan haka bor ha u Snem 2018 ha Meghalaya sa tang lada kane ka seng sain hima bakhlain ha india ka lah ban sangeh ia ka kam sain hima kaba wanrah ia ka jingsngewiapher (Communal politics) . Ka long kaei kaei kaba sngew lyngngoh ba u Lat ka Jylla un kam ba ka Meghalaya ka lah roi la par bha lyngba kane ka Sorkar, ong ka kyrwoh bad ka ong shuh Hato une u Lat u don jingtip ba ia ka scheme lynti ban leit sha ka jaka rep soh U Mukul Sangma u pyntreikam tang namar ba ka don ka jingiathoh shongkurim ka khun jong u ha katei ka jaka .


Shillong,6 Lber: Mynta ka miet ki nongialam jong ka UDP ki la shong jingialang biang ban pyrkhat halor ki kam kiba dei hapoh KHADC . Hadien ba la wai katei ka jingialang u General Secretary katei ka seng u Dr.Jemino Mawthoh u la ong ba hadien ba u Lat u kwah ia ki kot ki sla ban kyrshan ia ka jingujor katei ka seng pyrshah ia u CEM ka KHADC bah Pynshngain N Syiem, ka UDP ruh ka la dep ban aiti ia ki kot ki sla kiba long ki sabut ka jyrsieh bamsap ha KHADC. Ha katei ka jingialang u bah Mawthoh u la ong ba ki nongialam katei ka seng ki la pynpaw ka jingsngewsih halor ka jingkob u CEM ba shuwa ban leit ujor sha u Lat ka UDP ka dei ban weng shuwa ialade, Ngi la iatai ia kane hynrei ngi la shim ia ka rai kaba bha tam na bynta ka Party ba ngin iaid jai pa jai ym ban shu weng hak dak u la ong. Ka UDP ka la rai ba kan ap shuwa tad haduh ban da ioh ia ka kaiphod jong ka House Committee ba la thaw da ka ing dorbar ban tohkit ia katei ka kam bamsap.


Shillong, 6 Lber: U Shri Mumtaz Ali u la ujor sha ki pulit ba ki bor Municipal ha ryngkat ka jingdonlang ki pulit ki la kurup ia ki mar die jong u ba kynthup ia ki biskit bad kiwei pat ki jait jingbam kiba u ju die hajan ka Lady Hydari Park, Shillong hynrei kim shym la ai pat ia ka slip ban pyni ia ki mar ba ki kurup bad kim shym la pynphai ruh ia ki mar. Ka Nirmala T Sangma pat ka la ujor ba naduh u naitung, 2016 ki bor Municipal ryngkat ki Majistor, ki pulit ki la kurup ia ki mar jong ka katba ka dang shong die hajan PWD Rest House, Lady Hydari Park, Shillong bad ym shym la ai jingthoh ban pyni ia ki mar ba la kurup bad ym shym la pynphai shuh ia ki. Ka Chamakala Chettri pat ka la ujor ba naduh u snem 2014 la knieh ia ki mar jong ka ba shongdor T.3000 tyngka najan Lady Hydari Park bad ym shym la ai jingthoh bad ym shym la pynphai shuh ia ki mar.


Shillong, 6 Lber: Ka Jingiaseng Rangbah jong ka Khasi Jaintia Presbyterian (KJP) Synod Sepngi kan long ha kane ka sngi u Blei ban wan ha ka Balang Mawlai. Ka jingiaseng kan sdang naduh ka 9 tarik haduh 12 tarik. Ka jingiaseng paidbah ha ka sngi U Blei, 12 tarik kan long ha Umshing. Haba u nongaikhu-bor u la leit jurip mynta ka sngi la iohi ba ia ka rynsan long jingiaseng la shna ha pynthor bad kiba bun ki jaka ban shong ki paidbah nongleit jingiaseng kan dei hi ha ki pynthor bad ki don ruh ki jaka lum kiba lah ban shong paidbah. Kane ka rynsan ka don mar pyrshah bad ka gate no.2 jong ka skul bah NEHU. Ki paidbah kiba leit jingiaseng kiba wan ki thainn polytechnic kyntonmasar kan kham suk ynda haba ki iaid beit beit ia ka surok NEHU. Ki paidbah kiba wan na ki thainn Mawroh ki lah ba iaid lyngba ka surok sanker bad la iohi ruh ia ki lynti iaid kjat kiba la shna kyrpang kiba lah ban leit sha kane ka jaka long jingiaseng lyngba ka surok mawroh- sanker.


Shillong, 6 Lber: U Lamphang ka Iingdorbar ka jylla u Abu Taher Mondal u la pyntip ba u la ioh pdiang ia ka jingkyrpad na u Bah Ardent M Basaiawmoit (MLA) ban iatai lyngba ka adjournment Motion halor ka jingkiew ki kamthombor pyrshah ia ki kynthei ha ka jylla. U Lamphang u la pynbna ba um pdiang ia kane ka jingtyrwa jong u bah Ardent namar u bah Paul Lyngdoh (MLA) u la tyrwa ban iatai halor kane ka juh ka phang bad u la pdiang ia kane ban iatai lyngba ka special motion ka ban long lashai ka sngi 7 tarik. Nalor kane u Lamphang u la pynksan shuh shuh halor ka jingbym pdiang ia kane ka mat iatainia, namar ka la don ruh ka jingtyrwa ban iatai lyngba ka amendment motion ban ai khublei halor ka jingkren jong u lat ka jylla bad u la ong ba lyngba kine ki ar tylli ki bynta ki dkhot jong ka iingdorbar ki lah ban iashim bynta ban iatai kham bniah halor kane ka phang. Hadien kane ka jingpynbna u Lamphang u bah Ardent u la ieng bad ong ba u kwah ban iatai lyngba ka adjournment motion namar u sngewkhia halor ka jingshah thombor jong ki kynthei khamtam bad ki nongmihkmat ruh ki la iadon bynta bad kane kan ktah ia ka burom jong ki nongmihkhmat. U la kdew ruh ba ka la mih lyngba ki kot khubor halor ka jingjia ha Rajbhavan bad na ka liang jong u lamphang u la kem ktien da kaba ong ia u ba Ardent ba um lah ban kren halor ka Rajbhavan. Hadien kane u bah Paul Lyngdoh u la ieng bad kylli lano yn ailad ban iatai ia ka special motion kaba u la tyrwa ban iatai halor kane ka phang bad u Lamphang u la pyntip ba yn iatai lashai ka sngi 7 tarik. La sngewthuh ba lashai ka sngi kin don bun ki ban iashim bynta halor kane ka jing ia tai nia, kaba dei ka jingkiew jong ki kam thombor pyrshah ia ki kynthei bad ka lah ruh ban mih ka jingiakren halor ka jingshah thombor jong ka khynnah 14 snem dang shen ha kaba u bah Julious Dorphang u la shah kem halor ka jingkynnoh donkti halor kane ka jingjia.


Shillong, 07 Lber: Ka sorkar jylla kam pat lah ban pynthikna lano kan pyndep ia ka jingshna ia ka jaka rung bad jaka mih kumba la iarai bad ki seng bhalang ban tehlakam ia ka jingwan ki briew nabar. Haba jubab ia ka jingkylli ba la wanrah da u MLA ka Nongkrem u Bah Ardent M Basaiawmoit hynne hapoh ka iing dorbar, u Myntri Rangbah u Dr Mukul Sangma, u la ong ba ka sorkar ka la pynkhreh shaid shaid ban pyndep shwa ia ka jingshim jaka ban shna ia ka jaka rung bad jaka mih. Ka jingpyndep ia ka jaka mih bad jaka rung ka dang iaid ha ka jingpynkhreh shaid shaid , la ong u Dr Mukul. U la ong ba ka sorkar ka la iaid khlem sangeh ban pyndep ia kane kam watla kala don ka jingeh khamtam haba iadei bad ka jingshim jaka namar ka jingtreikam ka ain ka sorkar pdeng ka Right to Fair Compensation of Land, ha kaba ka sorkar ka hap ban bishar bniah bad iaid katkum kane ka ain. Ha kajuh ka por, u la iathuh ba ka sorkar ka la pynlait ia ka pisa ban siew ia ki trai jaka ba la dep ban pynbiang nadong shadong sha ki tnad ba dei peit halor kane.


Shillong, 7 Lber: Ka kali Maruti Car, kaba don ia u number ML 04 B 0906, ka la kylla kynriang mynta ka nohsngi, hajan ka jaka pyniaid kali ki pulit ha Rilbong. Katei ka kali, kaba wan na sha thainn MES, la iathuh ba ka la kylla pyrdet, namar ka jingthut jong u steering bad haba u nongniah, ula kulmar jingmut bad iuh ia u accelator, katei ka kali, ka sa kylla noh da kynriang. Ki pulit, ki iathuh ba ka jingkylla, ka dei namar ka jingthut hi jong ka kali bad u nongniah, u khlem buaid satia bad u don bad ka kurim jongu lem bad i khun rit. Ym shym don ba mynsaw jur, hynrei don tang ka jing ia mong kaba malu mala.


Shillong, 7 Lber: Mynta ka sngi uwei u ehrang United Achik Liberation Army ( UALA) u Jijabell C Marak, 25 snem karta uba ju khot sin kum u Asim uba dei na ka shnong Nongalbibra, South Garo Hills la wan pyndem hakhmat ki pulit ka East Garo Hills ha ryngkat ka jingdonlang ki nongialam niam ha ri Lum Garo ryngkat kiba haing hasem. U Marak u la don hapoh katei ka seng naduh u snem 2013 haduh ba kan da ia ia soi ia suk bad ka sorkar bad u dei ruh uba la thmu ban thaw ia kawei pat ka seng lehnoh kum ka United A.chik National Front (UANF) hynrei namar ka jingsha khynra kaba na ka por sha ka por u la wan pyndem noh ha ki pulit.


Shillong, 07 Lber: Ngam shym la leh eiei kaba bakla, la aiti laitluid ha ki pulit ban tohkit iano iano bad ka ain kan leh ia kaba donkam , la ong u myntri ka tnad kam pohiing ka jylla u Bah Horju Donkupar Roy Lyngdoh haba jubab ia ka jingtainia hapoh ka iing dorbar mynta ka sngi, halor ka mat kaba iadei bad ka kam thombor ia ki khynnah bad kynthei ha ka jylla. Ha kaba iadei bad ka jingjia ha hotel Marvelenn Inn ba dei trai kiba haiing jongu, u Bah HDR Lyngdoh u la ong ba ka sorkar bad ma u, kum u myntri ba peit ia ka tnad pulit ka jylla, um shym la tuklar eiei ia ka jingtohkit jong ki pulit halor kane ka kam ha kaba u MLA ka Mawhati u Bah Julius K Dorphang ruh u la shah kem halor ka jingdonkti ban don bynta ha ka kam leh beijot ia ka khynnah 14 snem. Nga pynthikna ba mano mano ba donkti ha ka kam, kiba heh ne kiba rit, ka ain kan leh ia kaba donkam , la ong u Bah HDR Lyngdoh. U la bynrap, ka jingshah kem u MLA uba dei u dkhot ka iing dorbar ka pynpaw ba ka sorkar kam shym la tuklar. Ha kajuh ka por, u la kyntait ia ka jingkynnoh ba leh beijot ia ka khynnah ha hotel u khun jongu ha Rilbong da kaba ong, Kam dei ka jingshisha ba la leh beijot ha ka hotel ba dei trai kiba haiing jong nga ,. U la sait met ia ka jingkynnoh da kaba ong, Haba u trai ka taksi u aiti ha u nongniah, un leit tip shano ba u nongniah un kit ia ki runar ha kali bad kumjuh ruh, ka jingjia ha hotel Marvelenn Inn . U la iathuh ba ka sorkar ka la thung ia ka Fast Track Court ha ki district ban pynsted ban shim bishar ia ki briew kiba donkti ha ka kam thombor ia ki kynthei, nalor la buh ruh ia ka Women Cell ha ki san tylli ki police station ha ka jylla ban peit kyrpang ia ki kam thombor ia ki kynthei. Shwa ia kane u MLA ka Nongkrem u Bah Ardent M Basaiawmoit u la dawa hapoh ka iing thawain ba u myntri tnad kam pohiing u Bah HDR Lyngdoh u dei ban hiar shuki noh namar ba ka jingjia leh beijot ia ka khynnah 14 snem ka la jia ha ka hotel Marvelenn Inn kaba dei trai kiba haing jongu, khnang ban ailad ia ka jingtohkit kaba khuid. Haba shim bynta halor kane ka mat hapoh ka iing dorbar thaw ain hynne ka sngi ba la wanrah da u MLA ka West Shillong u Bah Paul Lyngdoh, u MLA ka Nongkrem u la ong, u Myntri u dei ban pynshai ia ka jingjia ha ka hotel Marvelenn Inn bad u dei ban hiar shuki noh khnnang ban ailad ia ka jingtohkit kaba laitluid . U la ong ba ka jingjia shah leh beijot bad shah thombor ki kynthei ha kane ka jylla kaba la pynjngut ia ka ophis ka Raj Bhavan ruh ka la pynjah burom ia ka jylla Meghalaya kaba la bna nam ba ka niew kor bha ia ki kynthei. Kaei kein kane kaba la jia ha kane ka ri Tip Briew Tip Blei jong ngi , la ong u Bah Ardent bad kyntu ia ka sorkar ba kan shim khia ban pynthikna ba ki khynnah ki kynthei ha kane ka jylla kin ioh ia ka jingshngain. Katba u Bah Paul Lyngdoh haba wanrah ia kane ka mat ba kyrpang, ula ong ba katkum ka jingkhein ba la ioh na ka tnad pulit, ka jingkharoi ki kam thombor ia ki kynthei ka la pynjah burom shibun eh ia ka jylla. Nalor u nongthawain u MLA ka Mawhati, u ophisar sorkar ruh u la paw kumba la donkti ha kane kam, da kaba kdew ia u director ka tnad Soil and Water Conservation , la ong u Bah Paul Lyngdoh. U la ong ba ka la dei ka por ia ka sorkar ba kan thaw dur thymmai ia ka tnad pule puthi khnang ban ai ia ka jinghikai ia ki samla kane ka pateng ban saindur ia ka lawei jongki. Kaba sngewsih ba ka jylla Meghalaya ka la wan shakhmat ban ia ka jylla Utter Pradesh ha ki kam thombor ia ki kynthei , la ong u Bah Paul Lyngdoh. U la ong ba ka nongbah Delhi, Bangaluru bad kiwei ki dei kiba la bna nam ha kam thombor ia ki kynthei ha kaba ki don ki ri kiba la ai jingmaham lypa ia ki nongshnong jongki, haba ki leit sha katei ka jaka kim dei ban iaid marwei bad dei ban husiar. Ngim kwah ba ka Meghalaya ruh kan long kum kine ki nongbah ka ri India , la ong u Bah Paul Lyngdoh. Kane ka khlam kan sar lada ngim leh mynta , la ong u MLA ka West Shillong. Katba u James K Sangma u la ong ba ka sorkar ka dei ban leh da kaba tyngeh ban thaw ia ka ain kaba khlain ia ki nongleh bymman khnang ban pyntieng ia ki. Lada ka sorkar kam lah ban leh ia kane, khlem pep, ka nongbah Shillong kan long ka nongbah jong ki kam thombor ia ki kynthei kum ka Delhi , u la ong.


Shillong, 7 Lber: Ki nongtrei shipor lane ki Officiate jong ka tnad PWD Road and Building mynta ka sngi ki la leit ban ia kynduh ia u myntri rangbah ka jylla u Dr.Mukul Sangma bad ia kitei la ialam da ka President jong ka Mahila Congress na kane ka jylla ka kong Joplin Shylla. Katei ka jingiakynduh jong ki ka long ban pynsngew ha u Dr.Mukul ia ka jingeh ba ki ia kynduh namar ka jingshah weng kam kynsan kynsan ha ka sorkar kaba la ktah lut ia ka kam ing ka sem jong ki. Kitei ki nongtrei shipor ka PWD ki la ai ruh da ka jingthoh sha u Dr.Mukul ban pynpaw ba kane ka jingweng kam kynsan kaba tang da ka ktien kaba la pynsngew sha ki ka la treikam tang hapoh ri Lum Khasi bad Jaintia katba ha ri Lum Garo baroh ki nongtrei shipor ki dang trei ia ka kam jong ki. Ki la dawa ruh ba u myntri rangbah u dei ban ailad ia ki ban bteng biang ia ka kam ba ki trei namarba kumba ka long mynta ka snem jong ki ruh ka la heh namarba don na ki kiba la trei la palat ia ka 30 snem kum ki nongtrei shipor hynrei kiba bun hi ki trei palat ia ka 5 snem bad kim lah shuh ban leit trei da kiwei pat ki kam. Haba kren sha ki nongthohkhubor u General Secretary jong ka All Meghalaya Officiating Employees PWD Road and Building Association u bah Barristar Roy Thabah u la ong ba ki nongtrei kiba la shah weng kam kynsan ki la palat ia ka 100 ngut bad la weng kam ia ki tang da ka ktien ha u naiwieng, 2015 bad naduh katei ka por kim shym la ioh ia ka tulop ruh kaba shisnem tam. Ka kong Joplin Shylla President Mahila Congress ka la ong ba bun na kitei ki nongtrei ki la pynpep skul noh ia ki khun jong ki ruh namarba ka la ktah ia ka jingioh kamai jong ki. Ha katei ka jingialang kaba la wan ban ia shim bynta da ki phew ngut ki nongtrei shipor la donlang ruh u bah D.D Lapang nongaibuit ka sorkar, u Martin M Dango myntri ka tnad PWD bad kiwei pat ki heh sorkar.


Shillong, 7 Lber: Mynta ka step la lap ia ka metiap jong kawei ka longkmie narud surok ha Itshyrwat, ka lynti ban leit sha NEIGRHIMS. La lap ia katei ka metiap ha ka por 5 baje mynstep. Katei ka longkmie kaba don hapdeng ka 30 bad 32 snem karta ka dei kaba shong basah ha Mawprem Bishop Falls. Ia katei ka metiap la lap da ki nongshong shnong jong katei ka shnong bad mar mar ki la pyntip sha ki pulit. Ki pulit ki suba jur ba katei ka longkmie ka la shah batbor bad hadien la pyniap noh ia ka, ia katei ka metiap kaba thiah lyngktar harud surok la lap ba kam don jai don nep shuh. Ia katei ka metiap la pynkit noh sha Civil Hospital ban leh ia ka Post Mortem. Haduh mynta ia katei ka metiap ym pat shym la don kiba wan kam. Ki pulit ki dang tohkit ia katei ka jingjia. Ha ba iakren bad u bah B Rynjah uba long u rangbah shnong ka Mawprem u la iathuh ba katei ka longkmie kadei kaba sah ha Kyrbom ha ing baduk (MUDA Housing Complex) bad ka don hapdeng ka rta kaba 27 haduh 28 snem bad ka lah don khun bad u rangbah shnong u la iathuh ruh ba mynta um pat lah ban ai ka jingtip kaba bniah namar ba un dang hap ban leit sha katei ka ing lashai ka sngi.


Shillong, 08 Lber: Ka Synjuk Ki Nongsynshar Shnong ka Bri U Hynniewtrep (SNSBH) ka pynrem jur ia ka jingjia leh beijot bad pyniap dusmon ia kawei ka longkmie kaba na Mawprem, Shillong ha ka miet 06 tarik Lber kumba la paw ha ki lad pathain khubor. Ha ka kyrwoh ba la pynlait mynta ka sngi ka SNSBH ka la ong ba ha kane ka sngi ba kyrpang kaba baroh ryngkat bad ka pyrthei shityllup la rakhe ia ka sngi burom ki kynthei bad burom ia ki kum ka jingai ba kordor jong u Blei ha u khun bynriew. Ka Synjuk ka ai khublei Sngi Burom basuk ia ki kynthei naduh ki khunlung, khynnah, samla, longkmie bad ki tymmen ki kro. Ka Synjuk ka sngewkhia shi kat dei halor ki jingshah rahbor, batbor bad shah pyniap dusmon (khamtam) jong ki khynnah/samla kynthei bad longkmie kiba mih khubor na ka por sha ka por. Kaba sngewtriem bad pynsuhjer shuh shuh ka long ba kum kine ki kam sniew ki iai jia man ka sngi ha ki jaka bapher bapher ka Ri Hynniew trep baieid jong ngi. Ha kajuh ka por ka synjuk ka kwah ruh ban maham ia ki khynnah samla samhoi halor ki jingma jong u drok; uba u la wanrah ia ki jait jingsniew ba har rukom ha kane ka ri. Ka Synjuk ka bynniaw ia ka jinglong jingman ka imlang sahlang mynta bad ka kyrpad ruh ban don ka sneng ka kyntu hala ki rympei, ki kur ki jait bad ki shnong ki thaw ban pynneh pynsah ia ka akor ka burom bad ka tip briew tip blei ba la buh la seng da u mynba rim; khnang ban jop ia kane ka jingeh kaba ia kynduh mynta. Ha kum kane ka saw ka sian jong ka jait bynriew, ka synjuk ka kyntu ia baroh ki Dorbar bad ki nongshong Shnong ban pyrman bad peit bniah ia la ki nongshong shnong. Dei ban adong de ia ki ban leh kino kino ki kam kiba pynthut ia ka suk ka sain bad kiba pynjah burom ia ka shnong ba ki shong ki sah bad ia ka jait bynriew Hynniew Trep baroh kawei. Ka la ong ai ba ka ktien phira jong ka Dorbar Bah ba 30 tarik Jymmang 2015 kaba ong Kumba hyndai kumjuh lawei namar ka ri ngin long kawei kan pynshlur ha kane ka por jong ka jingtynjuh. Ka synjuk ka long kaba kloi ban ia trei lang bad kino kino ki Dorbar Shnong ha kaba iadei bad kane ka liang, la ong ka kyrwoh na u Bah R.L.Blah u Genl Secy ka SNSBH.


Shillong, 7 Lber: Katba dang iaid lynti ban leit sha Maw-tajuh -Khad-Ar Shnong haba la poi ha ka jaka ban rung sha ka shnong Kshaid (12 Shnong) une u nongthohkhubor u la iohi ba ka don ka jingtwa khyndew kaba la jur bha ha kaba ki mawbah, maw rit bad ka khyndew kaba la twa ka la khang lynti sbuk ia ka surok ban kiew sha ka Shnong Kshaid kaba hap ban iaid lyngba ka shnong War-War. Une u nongthohkhubor u la kylli na ki briew jong katei ka thain , shaphang katei ka jingjia bad ki la iathuh ba ka la jia la jan dap shibnai mynta; hynrei haduh mynta ki bor sorkar kim pat leit ban pynkhih lane ban weng ia katei ka twa kaba la khang sbak ia ka surok ban rung hapoh shnong. Ki briew jong katei ka thainn ki la pynpaw ka jingsngewsih namarba ki bor ba dei peit kim shym la shimkhia ban weng noh ia katei ka jingeh u paidbah bad ki la kren iam rem da kaba ong ba ki dei ki nongkyndong ym don ba phai khmat sha ki. Uwei na ki rangbah haba kren bad u nongthohkhubor u la ong ba bunsien la ju iohi ba haba don kino kino ki jingjia twa khyndew ha ki jaka sor ne khapsor la ju iohi ba mar-mar tang da ki minit ne kynta la phah ia ki puh shilum ban leit pynkhuid bad pyllait lynti, hynrei katei ka jingjia hangtei ka la jia la shibnai mynta hynrei ym don ba phai khmat satia.


Shillong, 08 Lber: U Myntri ka general administration u Bah HDR Lyngdoh u la ong ba ka national population registration (NPR) ka iadei beit bad u Aadhaar number bad ka sorkar ka dang pynkhreh ban sdang biang ban leit register hadien ba la pynbit pynbiang ia ki jingdonkam. U Bah HDR Lyng-doh u la ong ia kane haba jubab ia ka jingkylli ba la wanrah da u MLA ka Nongkrem u Bah Ardent M Basaiawmoit mynta ka sngi hapoh ka iing dorbar. U Bah HDR u la ong haduh mynta ka jingdon jong ki briew kiba la rejister ha ka National Population Register Biometric ha kane ka jylla ka la long tang 10 percent. Ka jingpynrung kyrteng ia ki nongshong shnong ha ka jylla la pynkut noh da ka sorkar pdeng ia ka agency kaba leh ia kane ha ka 31 tarik Nohprah 2016 bad na kata ka daw, la pynsangeh shwa ia kane ka kam shipor , la ong u Bah HDR. Ka jingpynrung kyrteng kan sa sdang biang hadien ba ka sorkar pdeng kan thung ia ka agency ba thymmai na ka bynta kane ka kam, u la bynrap. Ha kajuh ka por, u Bah HDR Lyngdoh u la kyntait ia ka kam ba ki paidbah kim pdiang ban leh ia u Aadhaar da kaba ong, Mynta ki paidbah ka jylla ki la sdang ban pdiang ia u Aadhaar . U la ong ba kane ka jingsdang jong ki paidbah ban pdiang ka dei hadien ba ka bor sorkar ka la pynlong ia ka jingpynshai bad ban pynsngewthuh ia u paidbah sha kylleng ki jaka bad ki shnong. Halor ka jingkylli u MLA na Rambrai ba ki paidbah ka West Khasi kim pat pdiang ia u Aadhaar, u Bah HDR u la ong, lada donkam ka sorkar kan sa pynlong biang ia ka jingpynshai paidbah halor kane.


Shillong, 08 Lber: U Myntri tnad sam ding ka jylla u Bah Sniawbhalang Dhar u la ong ba ka sorkar ka la pynkhreh ban buh ia ki meter siew nokot, ha ki 74 tylli ki jaka ha ka jylla ha ka jinglut ka ban kot sha ka T. 32.73 lak. Ha ka jingjubab ia ka jingkylli ba la wanrah da u nongialam liangpyrshah u Dr Donkupar Roy ha iing dorbar thawain mynta ka sngi, u Bah Sniawbhalang u la ong ia mynta ka sorkar ka dang buh tang ha ki san tylli ki jaka ia ki pre-paid meter namar ba ki dei kiba lutksan bha, wat la ki don shibun ki jingmyntoi. Katkum ka jingong u myntri, ki pre-paid meter ki kham lait na ka huri hura ha ka rukom khein bai thang ia ka ding, kim donkam ban buh security deposit bad kiwei ki jingmyntoi hynrei ka shem jingeh ia ka sorkar ba kan pyntreikam lut namar ba ka bun palat ka jinglut ban leh shisien leh baroh.


Shillong, 08 Lber: U myntri ka tnad shna iing ka jylla u Zenith M Sangma mynta ka sngi u la ong ba ka sorkar ka la pynduh pyndam noh ia ka skhim sam tin sha ki briew ba duk naduh u snem bad ha jaka jongka, la pynmih da kawei ka skhim kaba la tip kum ka Chief Minister Housing Assistance Scheme kaba thmu ban ai skhim ban shna iing. Haba jubab ia ka jingkylli ba la wanrah da u MLA ka Mawshynrut u Bah Witting Mawsor hynne ka sngi ha iing dorbar, u Zenith u la ong ha kane ka Chief Minister Housing Assistance Scheme ki don ar bynta kawei na ka bynta ban shna iing ha ka jinglut kaba T. 3.10 lak ban ai sha ki briew ba kham duna ka jingkamai bad kawei pat ban pynbha ia ki iing. Hynrei u Myntri u la ong kane ka skhim ka dang don hapdeng ka jingpynkhreh ka sorkar bad kam pat shym la pyntreikam namar ba kam pat lah ban pynbiang ia ki jingdonkam. U la ong ba ka don ruh ka skhim ka sorkar pdeng kaba kyrteng ka Pradhan Mantri Awaas Yojana (PMAY) kaba thmu ban ai iing baduk sha ki nongshong shnong bad kane ka skhim ka la treikam mynta ha ka jylla.


Jowai, 9 Lber: Ka KSU Jaintia Hills Dist Unit mynta ka sngi, ka la leit buh ia ka dorkhas ha u DC East Jaintia Hills ha ka jingiadei ban shna noh ia ka jaka talasi mynder ha Malidor bad ha kiwei de ki jaka ba la dep jurip, na ka bynta ban khanglad ia ka jingrung jingmih ki mynder sha kane ka bri u hynniew trep. Ka jingthmu ban shna ia kane ka khyrdop ka la sah teng haduh mynta kaba hap hapoh East Jaintia Hills District namar ka jingthmu ban buh ia ki jaka talasi mynder, la dep ban mynjur da ka sorkar Jylla naduh ki snem ba la dep, hynrei ha East Jaintia Hills ka kam ka dang sah teng sah ha duh mynta. Ka seng ka la bthah ruh ia ka District ba la dei ban thaw noh ia ka District Tast Force kumba la dep pyn kylla ha ka Meghalaya Act No.6 of 2016 clause 5 (1) of Meghalaya Residents Safety and security Act,2016 hapoh u ne u snem. Na ka liang jong DC ruh u la kular ban shim khia halor kine ki mat jingdawa, namar ba ki long ki jingdawa ba dei hok ban leh.


Shillong, 10 Lber: Ka Kopili Hydro Electric People Affected People Association (KHEPAPA) West Bank ha ryngkat ka jingiatrei lang bad ka NEEPCO Umrangro ka la pynlong ia ka jingsumar ei ha ka Shnong Iooksi Kyan-mynsar Thlongmoo, West Jaintia Hills District. Ha kane ka sngi la ia don ryngkat lang u General Manager, Deputy General Manager, u Senior Manager ka HR department, ki doktor bad ki nongtrei ka NEEPCO Umrangro bad u General Secretary, u President jong ka seng KHEPAPA West Bank bad ki dkhot jong ka. Shuwa ban sdang ka jingsumar rei ka la don ka jingialang lyngkot ba la pyniaid da u President ka seng u ma Dapbiang Lapasam bad la ioh jingkren na ki heh jong ka NEEPCO.Ha katei ka jingsumar ei ki la poi da ki spah ngut ki briew ba wan na kylleng ki shnong kiba marjan bad katei ka Kopili Hydro Electric Plant jong ka NEEPCO ,ong ka kyrwoh ba la pyllait da u General Secretary Ioanis Manar.


Shillong, 10 Lber: U Myntri ka tnad sam ding ka jylla u Bah Sniawbhalang Dhar, u la ong ba ka dam pynmih bording ka MeECL ka Myntdu Leshka Project ka la twa kynsan ha ka 22tarik Rymphang namar ka jingwan u slap bym poi pyrkhat. U la pyntip ia kane hapoh ka iing dorbar mynta ka sngi halor ka jingkylli ba la wanrah da u MLA ka Nongthymmai u Dr Jemino Mawthoh uba kylli la ka don ne em ka jingduh kaba jur na kane ka jingtwa. Ka jingjulor na kane ka jingtwa ym pat lah ban tip namar ba ki bor ba dei peit ki dang leit jurip ia kane ka jaka bad shen yn sa tip ia ka dor jong ka jingjulor , la ong u Myntri. U la ong ba ka jingtwa ka dam kam dei kaba jubor, namar ba ka dei tang ka jingkiew kynsan ka um na ka jinghap u slap ha katei ka sngi ka long hapdeng 170 haduh 300 mm.


25 tarik Lber


Shillong, 15 Lber: U myntri rangbah ka Jylla, U Mukul Sangma, u iathuh ha iing dorbar mynta ka sngi, ba ki don 42 tylli ki kam kiba lait, na ka bynta ki MCS bad sa 15 tylli na bynta ki MPS. Haba jubab ia ka jingkylli, ba la leit rah da U Dr Donkupar Roy, nongialam liang pyrshah, U Sangma, u iathuh ba na bynta ka kam MCS, la aiti ha ka Meghalaya Public Service Commission, ba kan pyniaid ia katei ka kam ban jied ia ki MCS, katba ia ka kam MPS, ka jingpynkhreh, ka dang iaid shakhmat ban jied bad thung ia kitei ki heh pulit. La iathuh shuh shuh u myntri rangbah, ba ka sorkar Jylla, ka dang shu dep pynkhreh ia ka syllabus, na ka bynta kiba ialeh MCS bad kumta, ka dei ha ka 6tarik Lber 2017, ba ki dang pyntip sha ka MPSC, na ka bynta ba kan sdang ban jied noh ia ki MCS. La iathuh shuh shuh u myntri rangbah, ba ka jingjied ia ki MCS nangne shakhmat, kan iapher, na ka jingjied ia ki MPS. U Bah Paul Lyngdoh, ula kylli, ba ka jingailad ia kiba pass MPS, ba kin leit sha ka MCS, ka lah ban ktah ia ka jingkiew kyrdan jong kito kiba wan beit na ka jingialeh eksamin MCS bad halor kane u myntri rangbah, u ong ba kito kiba jop ia ka eksamin MPS ruh, ki lah ban rung sha ka MCS, tangba ka sorkar, ka peit ba kan nym ktah pat halor ka jingkiew kyrdan jong kito kiba la nang shah jied kham ha shwa. Ha kawei pat ka phang, U Bah Paul Lyngdoh UDP, u la ujor ba ki pulit, kim ju don satia ha ki surok bah jong ka sor, hadien ka 8baje janmiet bad halor katei u myntri kam poh iing, u ong ba ki pulit, ki don beit baroh shimiet shi sngi, tangba ki dei ki pulit kiba iaid lane kiba ki ong ki flying squad.U myntri, u iathuh ba ki pulit, kiba don ha ki kam jongki, ki sdang naduh ka por 7baje mynstep haduh 1 baje nohsngi bad nangta, kiba naduh 1baje nohsngi, haduh ka por 8baje janmiet. U bah Paul, ula ai jingmut ia u myntri kam poh iing, U Bah HDR Lyngdoh, ba un buh pulit ha ka por mynmiet ruh, namar ba ki don bun ki briew, kiba iaid ba ieng haduh ka por shiteng synnia ruh.


Shillong, 17 Lber: Ka KSU South West Khasi Hills ka la thaw ia ka kynhun jong ka kaba la tip kum ka Anti Influx Cell bad katei ka kynhun kan trei tyngeh kumno ban khanglad ia ka jingrung kyrthep ki mynder ha kane ka jylla khamtam lyngba ka jingwan tuid ki bar jylla ha ki kam bylla sngi ha ki par dewiong, ki jaka tei jingtei, ki dukan bad kiwei pat. Ka KSU ka la ai por 15 sngi ia ki malik kiba khot bylla da ki bar jylla ne ki kontraktor ba kin dei ban pynbiang ia ki work permit, ki laisen khaii ne ki laisen bylla jong ki nongbylla jong ki. Katei ka seng ka la pyntip sha baroh ki malik dewiong bad ki kontraktor khamtam ha ka ki thain nongjri, Borsora, Rajaju, Nongkular bad kiwei pat ki jaka jong ka SWKH ba ki dei ban pynbiang noh ia ki kot ki sla jong ki nongbylla jong ki. Katei ka seng ka la maham ba kan ym ailad ia uno uno u bar jylla ban wan khaii pateng khlem da don ki kot ki sla kiba biang. Ka KSU ka la pyntip ba hapoh katei ka Cell ki don da ki spah ngut ki dkhot jong ka kiba long dkhot ban leit khynra ha kylleng ki jaka bad ka la maham ruh ia kino kino kiba mut ban iada ia ki bar jylla naba katei ka seng ka la ong ba ka la tip shai ba kiba bun kiba wan bylla khamtam ki jing bylla dewiong haki thainn Nongjri, Rajaju, Diengan, Nongumsur, Saw kilo, Porkut, Nongkulang bad kiwei khambun ki dei ki Nepali, ki khar Bangladesh bad Ki briew kiba ym tip ki wan naei. Ka KSU ka la ong ba ka la shim ia katei ka rai ba tyngeh naba ka la lap ba ki malik dewiong bad ki kontraktor ki kdup ia ki bar jylla khamtam ha ki jaka khappud, ka la maham ruh ia kiba leh Benami. Katei ka seng ka la pynpaw ruh ka jingsngewkhia namar ka jingsynjor jong ki jingkieng iaid kali naduh Ranikor haduh Umpung namar ka jingkitkhia palat ki trok kit dewiong bad ka la byrngem ba kan sa leit ban khynra ia ki trok kiba kit palat ia ka 9 ton, ong ka kyrwoh khubor na u President KSU SWKH.


Shillong, 17Lber: U nongialam liang-pyrshah u Dr Donkupar Roy u la ong ba kane ka sorkar ba ialam da u Dr Mukul Sangma ka bun tang ki mission, hynrei kam don ki missionery bad na kata ka daw ki sa phiel lut ki mission. Haba shim bynta halor ka jingiakren, halor ka mang tyngka ha ing dorbar mynta ka sngi, U Dr Don u la ong, Kane ka sorkar ki thaw ki mission bapher bapher bad lehse ka dei kaba bun tam ki mission. Ngi don ka mission football, organic mission, aqua mission, green energy mission, apiculture mission, water mission bad kiwei hynrei khlem ka jingmih ne jingmyntoi ia ki paidbah ka jylla . Ka daw ka jingbym mih jingmyntoi ka dei namar bym don ki missionary bad la bun sa tang ki mission, la ong u Dr Don. Wat ha ka konstitwensi jong nga ruh, ngam iohi ia ki missionary , la ong u Dr Don bad u shim ba shawei ruh kam don jingpher. Ula ong ba ka bha ia ka sorkar ba kan pyntbit ia ki ophisar jong ki tnad ba kin long kum ki missionary khnang ba ka mission ka sorkar kan ai jingmyntoi shisha ia ki paidbah ka jylla. Pyntrei ia ki ophisar, pyndonkam ia ki ban pynurlong ia ka mission na ka bynta u paidbah la ong u Dr Don. U la ong ba ka jingai skhim ka sorkar ban shna pung dohkha, ban ri ngap, ban thung dieng agar, ban ri jingri kam don jingmut satia, namar ba ki briew ki shu kwah ban ioh skhim sorkar hynrei ki don tang katto katne kiba kut jingmut bha bad sa kawei ka long ba ka skhim ka sorkar ka long kaba rit bad kam don jingphoida eiei. Ka jingai skhim ban shna pung dohkha kam dei ban long kaba rit, la kumno kumno kam dei ban duna ka jingheh kaba shi akar ka jaka bad ban jied ia ki briew kiba don jingthmu shisha khnang ba kan long ka jingmyntoi ia ki ,u la ong. U la ong ruh kaei ka jingmut ba ka sorkar ka ai skhim ngap ha kaba ka ai tang san tylli ki ksing ngap, kin leh aiu ki nongri ngap tang san tylli. Haba ka sorkar ka kwah ban kyntiew ia ki, ka dei ban ai da ki san phew ne spah tylli khnang ba kin ioh kheit ia u soh, ym ban long tang thohmut thohmat , la ong u Dr Don.